text:
Diabierna atardi a nota presencia di Minister Rocco Tjon na aeropuerto. E team investigativo di 24ora.com a señal’e ora el a yega aeropuerto den auto glas scur y ricibi pa personal di protocol di gobierno.
Via e sala VIP el a drenta aeropuerto y escolta dibiaha pa e avion di KLM rumbo pa Hulanda. E mandatario no a biaha su so, el a bay compaña cu su coordinado, Irina Croes, p’asina yud’e notula durante e reunionnan na Suisa. E reunion manera indica, ta tuma luga na Ginebra, Suisa. Mientras cu Minister Rocco Tjon no a publica nada di su biahe, su propio colega di Corsou, Minister Shalten Hato a manda un comunicado di prensa pa informa riba su biahe, pa cual Minister Tjon tabata para den banda riba potret.
Si no ta pa Hato, ainda pueblo di Aruba no ta na altura cu Minister Tjon a biaha pa trabou. Tin cu menciona si cu; mescos cu Tjon, Minister Hato tambe a biaha cu un personal di su oficina pa asistie den reunionnan na Suisa. Tanto Tjon como Hato a biaha algun siman atras pa India pa atende un conferencia di Interpol. Mientras cu Hato di Corsou si tabata informa su pueblo riba e biahe y hasta tabata graba su biahe y publica riba TikTok, na Aruba ainda pueblo ta pendiente pa ricibi informacion for di Minister Tjon riba e resultado di e conferencia y con Aruba a sali benificia.
Comunicado di Minister Shalten Hato:
Ayera e delegacion di Corsou encabesa pa Minister Hato a sali pa asina asisti na e Universal Periodic Review (UPR) di e Conseho di Derecho Humano di e organisacion di Nacionnan Uni (United Nations Human Rights Council). Alabes, como cu Aruba y Sint Maarten tambe lo ta representa door di nan minister di husticia, e tres paisnan (Corsou, Aruba y Sint Maarten) a dicidi di organisa un Reunion Hudicial Tripartiet na Ginebra mes.
E UPR ta un mecanismo di evaluacion di Nacionnan Uni cu ta tuma luga cada 4 aña. Durante e UPR e situacion di derecho humano di cada pais miembro di Nacionnan Uni lo keda evalua. E proceso di UPR di e conseho di derecho humano ta brinda tur pais e oportunidad pa presenta iniciativanan cu a tuma pa drecha e situacion di derecho humano den cada pais. Despues di e presentacion di cada pais, otro paisnan miembro por reacciona y por duna recomendacion unda nan ta mira espacio pa mehoracion.
Pa e UPR, cada pais mester entrega un rapport cu ta elabora riba su propio situacion di derecho humano. Como cu tin un limitacion pa e cantidad di topico cu por aborda den e rapport aki, cada pais mester scoge topiconan relevante y tambe ta importante pa indica progreso di implementacion di cada recomendacion cu a keda acepta durante e UPR anterior.
Riba dia 15 di november e revision di Reino Hulandes lo tuma luga na Ginebra den presencia di Minister di Asuntonan Interior y Relacionnan den Reino y Ministernan di Husticia di Corsou, Aruba y Sint Maarten. Prome cu participa na e UPR, Corsou, Aruba y Sint Maarten lo tene un reunion hudicial tripartiet na Ginebra riba nivel ministerial. Inicialmente e reunion aki mester a tuma luga na Sint Maarten na luna di october, pero esaki no a tuma luga mas pa motibonan fuera di alcance di cada pais.


c: text/html

text:
KRALENDIJK – Pa ser eksakto dia 26 di yüli awor Sunbelt Realty ta hasi 10 aña ku nan ta e spònser prinsipal di sv Real Rincon. Na aña 2010 tabata solamente ku e ekipo señòr i awor na 2020 for di e ekipo nan hubenil (U-11, U-13, U-15, U-17 i U-19) te na esun señòr.
Durante e 10 aña nan ku a transkurí, sv Real Rincon a sa di logra diferente título i meskos Sunbelt Realty tambe a krese i logra bai den nan propio edifisio. Asina bo ta mira ku huntu dos organisashon por traha i logra aportá na otro su kresementu ounke kada un riba su teritorio.
Direktiva, Staf di entrenadó i tur hungadó di Sport Vereniging REAL RINCON kier gradisí SUNBELT REALTY ku sra. Corine van der Hout i sr. Jan Henk van der Wier na kabes pa e 10 aña nan tras di lomba i ta spera di por sigui konta ku nan pa hopi 10 aña mas. E selebrashon di esaki a tuma lugá fin di siman pasá na ofisina di Sunbelt Realty den Kaya Grandi sentro di siudat.

robotstxt: allowed

filter: keep


text:
Diasabra awo 19 di november 2022 entre 09:00 am pa 12:00 pm Warda di Polis Oranjestad ta organisando un “KIJKDAG” un biaha mas . Kijkdag ta incera articulonan cu polis a haya den un of otro forma y cu ta buscando e doño di e articulonan aki por ehempel bicicleta, herment etc. Bo ta invita pa pasa libremente pa pasa wak e articulonan cu ta di bo na Warda di Polis Oranjestad.
Si abo ta reconoce bo articulo y bo ta doño di dje tin algun rekesito cu bo mester tene cuenta cu ne.
Pa bo por prueba cu bo ta e doño, bo mester bin cu e siguiente documentonan:
- Un ID valido, un rijbewijs valido of un paspoort.
- Un comprobante, recibo di e compra di e articulo of cu bo ta e doño di e articulo.


text:
E acuerdo ta significa un adelanto grandi pa seguridad di frontera di Aruba
Recientemente Minister di Husticia mr. Andin Bikker a firma un ‘Letter of Intent’ cu e Customs and Border Protection (CBP) di Merca. E acuerdo di principio tin tres dimencion.
E prome dimencion ta cu e systemanan automatiza di control y maneho di nos frontera di Aruba den forma di e Radex, online ED-Card y pronto e ESTA di Aruba, lo por conecta riba e Automated Targating System (ATS) di Merca (https://www.dhs.gov/publication/automated-targeting-system-ats-update). ATS ta un systema automatisa cu ta compara informacion di viahero, carga y di transferencia di ambos, cu e basenan di data di instancianan cu ta mantene y enforsa leynan, y ta haci analysis di seguridad (‘risk-based scenarios and assessments’). Asina e lo yuda departamentonan cu ta controla y proteha nos frontera, manera Inmigracion Aruba, KPA, Douane, VDA, NCTVI y DIMAS, pa tin acesso na informacion mas amplio pa por eherce nan trabow. Por ehempel ora cu activa e ESTA di Aruba, Inmigracion Aruba y DIMAS lo por haci uso di e base di data di Merca pa por opera e ESTA di Aruba. Douanepor ehempel lo ta bay tin mas informacion riba mobilisacion di carga y containernan cu ta destina pa yega Aruba.
Un di dos parti di e acuerdo di principio ta e uzo di ‘biometria’ a base di articulo 22a nobo di e Ley di Admicion y Expulsion(LTU), cu ta yuda pa e proceso di screening pa admicion di turista wordo amplia cu e control di su identidad a base di su biometría (potret digital y fingerprint), cual lo aumenta e instrumentonan pa e departamentonan menciona ora di screening pa dicidi si ta admiti un viahero, y na mes momento percura cu e turista por ta mas lihe na su hotel y riba beach, papor disfruta di loke nos isla tin pa ofrece.
Finalmente e acuerdo di principio ta duna espacio pa Aruba haya mas asistencia den reconoce documentonan oficial, pues pa garaesunnan cu ta purba pasa cu paspoort falso.
Mester menciona cu e acuerdo aki den opinion di MinisterAndin Bikker ta uno historico ya cu Merca ta e mercado principal di nos turismo. E mandatario tin bastante tempo cabatrahando riba e tema. E Minister a propone y logra haci alguncambio den ley den e LTU (AB 2018 no. 70) y den e Toelatingsbesluit (AB 2020 no. 94), pa por tin un base huridicomoderno y amplio cu ta cumpli cu exigencianan internacional, y por aplica e uzo di tecnologia moderno den control na nos frontera.
Pa Minister Bikker, e meta primordial ta pa por tin miho control y seguridad, banda di eficiencia y rapidez pa e turista por pasa door di e proceso di control mas pronto cu ta posibel, pa hopilihe despues di aterisa na Aruba e por ta na su hotel of beach, disfrutando di loke nos isla tin di ofrece.
Manera menciona, Merca ta e mercado principal di nos turismo, pues e mandatario ta convenci cu hopi mas acuerdo di cooperacion lo sigui entre e departamentonan Mericano y di Aruba, den interes mutuo pa garantisa siguridad di bishitantenandi ambos pais.


text:
KRALENDIJK – James Finies den un karta habrí na trahadónan di BOPEC ta bisa ku hopi hende no a partisipá na e manifestashon ku tabata tin resientemente, debi na desepshon di den pasado. Nan tin deskonfiansa den sierto lidernan sindikal. E ta haña ku e sekretario di USIBO sr. Norwin Nòchi Willem no por ta konsehero prinsipal ni liderá pasó e ta manchá polítikamente.
E karta habrí di Finies ta bisa ku riba invitashon publiko di USIBO pa trahadonan di Bopec, NKBB a partisipá den e manifestashon pasífiko riba 17 di jüli último. Na promé lugá nos ta felisitá e organisadónan i trahadónan i tur otro ku a sostené e manifestashon i a entregá un manifesto na gezaghèber Edison Rijna. E trahadónan I sostenedónan a mustra un akto di kurashi pa para pa nan derechonan i di resistensia kontra di e kurso aktual di eskalashon di atake kontra nos derecho fundamental demokrátiko e derecho di libertat di ekspreshon I manifestashon pasífiko.
NKBB a risibi hopi reklamo di varios persona ku nan no ta partisipa mas den protestanan o manifestashonan asta ora esaki ta di sindikatonan, debi ku a kousa hopi desepshon serka esnan ku a protesta I a sali I riska nan seguridat manera e ultimo manifestashon grandi kontra di korte-den-penshon pasobra esakinan ta mancha ku politika o ta wordu usa pa agendanan politiko. Un di nombernan prominente ku ta wordu menshona ta di e sekretario di USIBO, Sr Norwin Nòchi Willem, e bosero prinsipal den e manifestashon di BOPEC aki komo politika. Un konseho konstruktivo pa USIBO, basa riba e tantisimo reakshonnan I deskonfiansa, i pa bolbe krese e konfiansa den pueblo ta pa evita e senjalnan-di-atvertensia nan di pueblo, di ta metementu di politika den manifestashonan. Tambe pa enkurasha liderasgo no-politiko pa sindikatonan pa por lidera e movemientonan aki. I pa tene I mantene esunan aki ku tin hopi eksperiensa I sabidoria I gran balor manera Sr Willem ku ta mancha ku politika komo nan konseheronan prinsipal I miembronan di direktiva pero partas di kortina. Tur esaki ta pa na benefisio di bolbe krese e konfiansa den pueblo pa por manifesta masalmente sin prehusio di konsekuensianan politiko.
Dor ku e petishon na e gobierno lokal I esun Hulandes tabata pa tene Bopec habri, NKBB ta konseha tur e 300+ trahadonan I nan famia di Bopec-PDVSA pa demanda pa Bopec keda habri I funshonal I no pa pensa pa bai Hulanda ta e solushon. No mester pensa pa bandona Bonaire bai biba na Hulanda riba WW uitkering I laga tur kos ku a konstrui tur e anjanan aki atras pa e Hulandesnan, ku ta wardando pa kumpra boso kasnan I kontinua na imigra yena Bonaire ku nan mes hendenan. Boso lo mester start di imediato ku protesta non-stop pa lucha pa derecho igual, meskos ku na Hulanda pa mesun benefisionan di WW uitkering na Bonaire tambe pa ta meskos ku na Hulanda. Na Hulanda esaki ta 70 pa 75% di bo lastu salario, o minimo ca 1400 euro pa luna I no loke esaki ta na Bonaire ku ta algu mas ku 200 dollar pa quinsena. Esaki lo ta e uniko manera pa gobierno Hulandes tene Bopec habri. Pasobra Hulando no tin ningun intenshon pa hisa e WW uitkering I benefisionan sosial na Bonaire hasi nan igual ku Hulanda, pasobra esaki lo stroba nan planan di imigrashon-Hulandes pa establese I kolonisashon di Bonaire, pasobra si nan hise igual ku na Hulanda I ora ey tur nos Bonerianonan ku ta bibando pafo lo imigra bek pa Bonaire I esaki lo balansa bek e demografia I poder demokratiko na fabor di e kultura I manera di biba Boneriano.
Un otro punto ku nos lo ke pone atenshon na dje ku durante di e diskursonan dirigi na gezaghebber Rijna, kontinuamente tabata referi na Sr Rijna komo “tata” di pueblo. Pa motibu ku ahinda nos ta den Juli, luna di abolishon di sklabitud na 1863, ku gezaghebber ta un nombrashon no-demokratiko kolonial di parti di e institushon di e tragedia I kruel pasado inhumano, I dor di keda referi na e figura kolonial aki komo “tata”, nos pueblo Boneirano humilde I inosente lo wordu stroba den su proseso di emasipashon I nunka lo komprende nan derechonan. E ideologia aki lo kausa nan pa no laga bai di depensia I loyalidayt na figuranan, institushonan I gobernashon kolononial Hulandes.
Pa termina, un di e motibunan prinsipal di e gobierno Hulandes pa sera Bopec-PDVSA ta pa konverti esaki den un sorto I “area-natural” pa motibu di polushon etc pero e gobienro Hulandes por tin diferente otro motibu. E motibu prinsipal ta e gera-ekonomiko di Merka sostena pa Hulanda ta pa tuma kontrol over di e reservanan di pertoli I gas mas grandi na mundo ku ta na Venezuela. E kompania Hulandes Shell ku a bandona Korsou na 1983 kreando un krisis ekonomiko I kaos I ku e hendenan a hui bai Hulanda; ta meskos e gobierno Hulandes ta spera ku sera Bopec-PDVSA, ku Bonerinan tambe lo hui bai Hulanda.


text:
Kon Meditashon Trasendental ta funkshoná?
For di e momentu ku nos spierta, t'e momentu ku nos pega soño, nos mente ta konstantemente aktivo.
Meditashon Trasendental ta laga e mente konsiente eksperensiá nivelnan mas ketu i al final trasendé, o sea bai mas ayá di hasta e impulso mas fini di pensamentu, pa eksperensiá konsiensia puro, e fuente di pensamentu – e tereno di kreatividat i inteligensia infinito. E mente ta profundamente relahá, pero kla-kla lantá i pa motibu di alkansá e nivel profundo di sosiegu aki, tantu mente komo kurpa ta keda refreská i rebibá.
Dillbeck MC,Orme-Johnson DW. Physiological differences between TM and rest.American Psychologist 1987 Sept;42:879-881
Eksperensiá relahashon profundo
Estudionan di investigashon ta demonstrá ku Meditashon Trasendental ta produsí un oumento signifikativo di resistensia di e kueru basal ("basal skin resistence") kompará ku sosiegu ku wowo será, indikando relahashon profundo. Mayor redukshon den e frekuensia di respirashon ("respiration rate") i den e nivel plasma laktato ("plasma lactate") tambe ta indiká sosiegu profundo i relahashon.
Drecha bo salú i kapasidat pa sana
Meditashon Trasendental ta animá e inteligensia interno di e kurpa, apoyando su abilidat nasé di kura su mes. Lagando mente i kurpa haña akseso na e fuente di inteligensia di naturalesa profundamente paden, Meditashon Trasendental por produsí mehorashon notable den tur aspekto di bida: mente, kurpa, komportashon, i sosiedat.
Meditashon Bon komprondé ("Meditation Properly Understood") -1 minüt, na Ingles
Dr John Hagelin, Físiko Kuántiko ("Quantum Physicist)
Benefisio di meditá


text:
Australia: Biento a lastra Dino Jump y causa morto di 5 alumno.
Locual mester a bira un dia feliz pa celebra cu nan aña scolar a caba, a bira un dia fatal y traumatico pa e 40 muchanan di Hillcrest Primary School na Devonport. Den bista di e maestronan y varios mayor, diripiente un biento duro a lastra e dino jump asina halto. Despues cu mas cu 10 alumno a keda gravemente herida, esnan presente a cuminsa duna prome auxilio na e victimanan te ora cu ambulance y autoridadnan a yega. Polis di Tasmania a publica e nombernan di e victimanan cu a fayese. Nan ta Addison Stewart (11), Zane Mellor (12), Jye Sheehan (12), Jalailah Jayne-Maree Jones (12) and Peter Dodt (12). Ainda tin 3 mucha den Hospital y un ta recuperando na cas. Devonport, un cuidad riba e isla Tasmania, cual ta 240 km pa Zuid di Australia y ta forma un hub pa esnan cu kier bishita Antartica, ta den luto. E prome dianan polis a collecta testimonio y evidencia na e sitio y a anuncia cu e investigacion ta andando.
Mas accidente fatal cu dino jump.
E no ta algo commun, pero den e ultimo añanan tin varios accidente cu ‘dino jump’ cu a resulta den morto y herida:Na ana 2019, dos mucha a muri y 20 hende a keda heridad na China, ora cu un dino jump a wordo hisa den laira door di un torbellino di biento. Un ana prome cu esey, na Inglatera, un dino jump a explota riba beach y a causa morto di un mucha. E mesun ana 2018 un otro dino jump a wordo lastra door di biento cual a resulta den e morto di un mucha di 7 ana. Dos trahador di e dino jump a wordo sentencia pa homicidio involuntario pavia di negligencia cu a resulta den e morto di e criatura.
Pone attencion
Na Australia y Tasmania, tur compania di dino jump y nan trahadornan mester wordo registra y cumpli cu exigencianan stipula orden y ley. Tambe e dino jump mester wordo getest y controla si tin scheur caminda e mester wordo pega, prome cu nan ta wordo uza. Den ley y tambe e fabricantenan ta prohibi uzo di e aparatonan aki ora cu biento subi 24 mph (38 kmph). E officina meteorologico mas cerca di Devonport a declara cu nan no a registra ningun biento mas duro cu e maximo di 38 kmph y eigenlijk no a ni registra nada mas duro cu 20kmph durante e tempo cu e accidente a tuma luga. Informacion asina lo mester wordo comunica di biaha cu aeropuerto. Un dino jump mester wordo mara cu un peso di minimo 163 kg na cada un di e cuanter punto, pues cu minimo 652 kilo. Locual ta e forsa exacto cu un biento di 27mph lo tin, 1.63 kN, pa saca un clabo cu ta 38cm largo for di tera. Como cu na Aruba e tera ta hopi mas duro, pa es motibo casi semper un dino jump ta wordo mara cu bloki grandi y pisa di cement. Lo ta importante pa autoridadnan tuma nota si tur caminda rond Aruba ta cumpli cu tur protocol di seguridad pa cu e dino jumps, como cu biento na Aruba e ultimo dianan ta surpasa 38 kmph frequentamente.
Extra:
Tasmania ta un di 26 isla pa zuid di Australia den Oceano Pacifico/Stille Oceaan cu a wordo colonisa. e habitantenan original, es decir e Aboriginals, a wordo mata y core for di a isla mas grandi door di militarnan di Europa. Despues di centares di aña e (grupo di) isla a wordo decolonisa y a drenta den e lazo di ‘Common Wealth di Australia’ na aña 1901, pues un pais autonomo, pero no independient, pa 120 aña.


text:
Tienda di Educacion a wordo estableci riba 18 mei 2012 cu e proposito pa percura pa mayornan/educadornan di muchanan y hoben, entre e edad di 0 pa 18 aña, cu tin pregunta tocante educacion di nan yiu, haya na un manera positivo y profesional, conseho con nan por actua na un manera responsabel den educacion di nan yiu.
Tienda di Educacion tin como meta pa yuda mayornan/educadornan na tal forma cu nan habilidadnan pa soluciona problema di educacion di nan yiu ta mehora. E articulo 18 di e Tratado di derecho di mucha ta e punto di salida di e servicio di Tienda di Educacion.
E articulo aki ta pone enfasis riba desaroyo y educacion di mucha y e responsabilidad di mayor of tutor legal. Tienda di Educacion ta sali for di e punto di bista cu tur mayor/educador tin e boluntad, habilidadnan y talento pa yega na solucionnan responsabel.
Manera ta conoci tur aña den luna di mei dia internacional di famia ta wordo celebra mundialmente. Pa e hecho aki Tienda di Educacion, celebrando di 9 aniversario, ta enfoca ariba e famia, cu ta e pilar di un comunidad.
Desde cu e organisacion a cuminsa brinda servicio na comunidad di Aruba na 2012 a tuma nota di un crecemento gradual den e necesidad pa brinda un sosten y guia na sea mayor/educador of pareha pa locual ta trata lantamento di un mucha.
Pues e reto di hopi famia ta keda e esencia di formula un solo pensamento ora ta trata lantamento di un mucha. Ora cu dos persona bira pareha tin 2 diferente trayecto di bida cu kisas ta contrario di otro.
Si acaso cu e pareha dicidi di amplia y bira un famia cu yiu(nan) lo pone un tension si acaso tin diferencia grandi di opinion den lantamento di mucha. Ta importante pa tene na cuenta pa prome cu dicidi pa amplia e famia di palabra kico si of kico no ta aceptabel na bienestar di e mucha.
Tambe tin e otro banda di medaya cual ta na e momento cu lo tuma decision di separa. Prome cu yega na separacion ta consehabel pa palabra con lo ta bay atende cu tur locual ta trata e bienestar di e menor.
Pues comunicacion ta keda esencial den tur fase di un relacion, hasta despues cu esaki termina den caso cu tin yiu(nan) envolvi. Famia, e pilar di comunidad cu merece di wordo respeta, stima y cuida.
No ta solamente den e luna di mei esaki ta un prioridad den cada hogar pero esaki ta prioridad di semper. Corda traha tempo pa t’ey cu famia. Sea ta hunto na laman, na cas hungando wega di mesa of canando hunto den naturalesa.
Loke nos planta nos ta cosecha. Pues duna atencion (planta) pa ricibi afecion y amor (cosecha) di famia. Un planificacion di sea siman of luna lo por yuda pa haya un mihor bista con e tempo ta wordo dividi.
Un balansa den cantidad di tempo pa bida personal, bida familiar y bida profesional ta hopi importante. Tienda di Educacion ta duna un palabra di danki na comunidad di Aruba henter pa e confiansa duna na e organisacion desde inicio di su servicionan na 2012.
Un palabra di danki y pabien ta bay tambe na e Hunta di Directiva cu den forma voluntario ta duna nan aporte na bienestar di e organisacion y na su turno e organisacion ta traha na bienestar di nos comunidad.
Tienda di Educacion ta ofrece su servicio telefonico via 161 anonimo di dialuna pa diabierna, ta ofrece charla na mayor/educador manera tambe na diferente organisacion. Tienda di Educacion tin un laso estrecho cu otro organisacionnan cu tin como meta e derecho di mucha.
Via medianan social, e.o. FaceBook, Instagram por sigui Tienda di Educacion pa keda bon informa tocante diferente fase di desaroyo pa cu lantamento di mucha. Bienestar y siguridad di nos muchanan ta e responsabilidad di nos tur!
Yama 161 pa cualkier pregunta tocante lantamento di mucha y hoben. Tienda di Educacion t’ey pa duna conseho y guia. Cuida bo salud, alimenta bo mente cu positivismo y busca e balansa! Danki pa e confiansa brinda na nos organisacion y nos ta keda cu e mesun animo y pasion pa sigui cu nos meta di sostene mayor/educador den e tarea di lanta un yiu. (Fin)


text:
Orkan
Promé ku mal tempu presentá bo por tuma e siguiente medidanan
Sòru pa bo kas i kurá ta den bon kondishon, di manera ku artefakto òf brasa di palu ku ta bula rònt no por okashoná daño durante e mal tempu.
Pone tur bo dokumentu- i potrètnan huntu i warda nan den un saku di plèstik ku awa no por drenta den. Tin biaha dokumentunan di identidat no ta fasil pa remplasá i por dura largupromé ku nan traha nobo.
Protehá bo bentananan ku plachinan di multiplèks òf ‘duct tape’. E ‘duct tape’ bo ta plak den forma di un ‘X’ riba bo bentananan.
Sòru semper pa un pakete di emergensia. Un pakete di emergensia ta konsistí entre otro di sèn èkstra, bateria, flèshlait, bòter di awa, papel di wc, kuminda ku no ta daña lihé, kos di habri bleki, bela, remedi èts.
Sòru pa bo telefon selular semper ta kargá.
Hinka tur bestia di kas paden. Despues ku e mal tempu pasa ta peligroso ainda pa sali buska bestia di kas ku ta pèrdí.
Saka potrèt òf hasi un grabashon di bo kas promé ku e orkan / tormenta tropikal. Si ta nesesario esaki por ta útil pa un eventual lista di mobilario i otro artíkulonan di kas pa seguro.
Sigui e anunsionan di wer pa medio di www.knmidc.org, radio i televishon. Chèk tambe e página di facebook ‘Gobièrnu di Boneiru’ pa informashon di e tim di kombatimentu di desaster.
Informá bo miembronan di famia tokante e instrukshonnan ariba menshoná.
Durante e maltempu bo mester tene kuenta ku lo siguiente
Sòru pa bo mes seguridat i seguridat di bo famia!
Ta importante pa keda paden i sigui tur ‘update’ pa bo region. Kon grandi e tentashon por ta pa filma i/òf saka potrèt di e maltempu, no hasi’é. Paden bo ta keda seku i seif.
No subi laman si nan ta deskonsehá esaki.
Keda den e parti di bo kas ku no tin bientu dirèkt riba dje. Si por ehèmpel bientu ta dal kontra bentananan di sala, e ora ei ta mihó ku bo ta den un otro parti di bo kas.
Si bo no por skonde na kas, serka famia i /of amigu, konsiderá e ora ei pa evakuá bai e sentro di akohida ku ta keda mas serka.
Tene e páginan di facebook ‘Gobièrnu di Boneiru’ na bista pa mas informashon tokante e sentronan di akohida disponibel.
Despues di e maltempu bo mester tene kuenta ku lo siguiente:
Purba pa mas tantu posibel bo mes drecha e daño promé ku bo yama e servisionan di ayudo. Esaki ta evitá ku innesesariamente bo ta tene e timnan di reskate okupá, mientras ku otronan mester di ayudo urgente.
Tene e página di facebook ‘Gobièrnu di Boneiru’ na bista pa mas informashon.


text:
Entidat Públiko Boneiru (EPB) ta introdusí un maneho adaptá pa su empleadonan baha delantá ku penshun. Ku e areglo akí, ámtenarnan di EPB entre 64 i 60 aña di edat ku ta traha minimalmente 10 aña na gobièrnu ta haña posibilidat pa baha delantá, promé ku nan fecha real di penshun. Ta ofresé empleadonan mas yòn ku 60 aña tambe e posibilidat akí. E ora ei nan mester a akumulá porloménos 30 aña di servisio di kua minimalmente 10 aña na EPB.
Gobièrnu di Boneiru tin aktualmente 119 empleado riba 58 aña. Den e periodo ku a pasa a hiba kòmbersashon ku empleadonan ku ke hasi uso di e areglo pa baha delantá ku penshun i tambe a tuma lugá diferente seshon di informashon. For di e grupo ku ta bin na remarke a hasi un inventarisashon i a disidí pa introdusí un bahamentu den fase. E aña akí 27 ámtenar ta bai ku penshun delantá. Na 2023, 28 empleado lo hasi uso di e areglo i pa 2024 esaki ta 34 empleado.
No ta obligatorio
Diputado Hennyson Thielman, enkarga ku e kartera di Asuntunan di Personal: “E maneho pa baha delantá ku penshun ta forma un parti importante di revitalisashon di e aparato gubernamental na Boneiru. Hasi uso di e areglo no ta obligatorio, pero e ámtenarnan ku mi a papia kuné ta traha mas ku 40 aña pa EPB. Nan a duna di konosé ku awor nan ke usa nan konosimentu i eksperensia atkirí di un otro manera, manera por ehèmpel traha ku mucha. P’esei mes ta hopi bon pa nan, ku nos a introdusí e areglo akí.”


text:
Mester bin un plan maestro pa deporte na Kòrsou.
Direktor di FDDK (Fundashon Desaroyo Deporte Kòrsou), Thakai Doran, a indiká ampliamente ku yunan di Kòrsou tin hopi potensial. E direktor ta mustra riba e realidat ku tur e éksito i logronan deportivo ta tuma lugá no opstante di e rekursonan limitá i e skarsedat enorme di personal kualifiká. Ta ku gran esfuerso di e deportistanan mes huntu ku boluntarionan ta logra eksito. Imaginá si nos tabatin guía manera mester ta, kuantu mas mihó resultado nos lo por tabatin, asina Doran a bisa den su diskurso durante e Kongreso riba Deporte na Kòrsou.
Minister di Deporte, Marilyn Alcalá-Wallé, tambe ta wak den e mésun direkshon.
E mandatario ta indiká ku mester bin un ‘Plan Maestro’ pa deporte ku vishon riba siglo 21. Ta tempu pa gobièrnu, sektor privá, lidernan deportivo, dirigentenan i organsisashonnan no gubernamental, pone forsa, talento, eksperensia i esfuersonan huntu, pa asina duna tur yu di Kòrsou, e oportunidat pa desaroyá nan talento lo máksimo.
Minister Alcalá-Wallé a bisa di ta konsiente ku mester bini kambio i adaptashonnan, si nos ke yega na nivelnan mas altu. Tambe mester sostené boluntarionan ku e medionan i formashon nesesario.
E titular di deporte a primintí di lo inkluí e resolushonnan di e Kongreso, den e maneho pa e kuater añanan benidero. Esaki mester resultá den akshonnan konkreto.


text:
Awa
Awa (H2O) ta e likido mas comun den mundo. E ta cubri 70% e superfishi di e mundo. Awa dushi no tin holo, colo of smaak. Lago, lama y riu ta bin di awa. E awasero ta awa cu ta bin for di nubia den shelo. Si awa ta bira di mas friu, e or'ey e ta vries bira ijs. Awacero gevries por bira ijs of sneeuw dependiendo di e condicion. Si awa ta bira di mas cayente, e or'ey e ta cunsa herbe y vapora.
Uzo di awa[editá | editá fuente]
Mata, bestia y hende mester bebe awa pa por biba. E ta duna nos un medio di reaccion kimico cu ta tuma lugar y esaki ta mas tanto pa sanger. E ta mantene e temperatur di curpa mes cu sodo di e cuero. Awa ta yuda e sanger duna nos nutricion pa nos stoma y tur parti curpa cu ta mantene nos bibo. E ta yuda tambe hiba e sanger oxigeno te nos pulmonnan. E awa ta yuda produci pishi. Slijm ta yuda e hende tanto como bestia diregi alimento. E pishi ta yuda elimina mal producto kimico den nos curpa. E curpa humano ta 60-70% awa.
Awa ta e compontent principal di co'i bebe manera lechi, juice y biña. Cada co'i bebe ta contene cos manera smaak y nutricion, tambe manera sucu, fruta y tin biaha alcohol. Awa cu hende sa bebe nos ta yama 'awa dushi'. E awa di e ocean ta awa salo, ma e lago y riu generalamente por bisa cu no tin awa salo. Ta di bisa cu 3% so tin awa dushi, e resto ta awa salo.
Di kico awa ta[editá | editá fuente]
Awa ta un molecule traha di 2 atoom di hidrogeno y 1 atoom di oxigeno. Su formula ta (H2O). Awa tin un tension superfishal, dus awa ta forma druppel rib'e superfishe, na luga di spreid tur caminda. Nos por yama awa tambe 'aqua' cu ta palabra Romano pa awa. Aunke e ser humano por biba sin cuminda pa un siman, ma un hende no por biba sin awa pa un of dos dia.


text:
Diabierna lo tin vuelo di re-patriacion
ORANJESTAD (AAN): E preocupacion di hopi arubiano cu ta den exterior y colombianonan como tambe turistanan cu ta na Aruba pendiente di nan vuelo na e momentonan aki ta hopi grandi.
Manera DIARIO a duna di conoce, no ta solamente vuelonan pa paisnan manera Colombia, pero hopi otro pais. Tin usuarionan di diferente aerolinea cu ta pendiente wardando cambio den e status di nan vuelo ya sea pasobra esaki a wordo cancela y mester a haci un re-acomodacion den otro vuelonan cu ta disponibel.
DIARIO a haya sa cu Avianca a dicidi di cancela nan vuelonan Aruba-Colombia-Aruba entre e dianan 16 pa 19 di Maart. Pero mientrastanto, e compania mes na Bogota no a emiti un comunicado oficial.
E informacion cu DIARIO a compila ta cu pa diabierna awor, Avianca lo tin un vuelo mainta specialmente pa transporta e personanan cu no ta residente na Aruba y cu mester bay bek nan pais. Lo duna prioridad na e grupo aki pa nan por regresa nan pais. Mescos cu e pasaheronan cu si ta residente of local di Aruba y cu ta pega na Colombia.
Pa loke ta e otro pasaheronan cu tin vuelo pa otro dia, nan vuelo a wordo reschedule. E mihor conseho cu por tin pa nan ta pa keda trankil y no drenta den panico.
Si nan a wordo asigna na un vuelo caba, haci uzo di e vuelo ey pa bin bek Aruba. Esey e mihor situacion cu por tin te cu awor. Ya cu den caso cu ainda no tin vuelo asigna, nan lo tin cu keda warda of paga pa un tarifa mas halto (diferente na esun cu nan a paga inicialmente), pa un lugar disponibel.
E problema ta ora cu e localnan cu tin un vuelo cu ta yega Bogota y e conexion pa Aruba ta te na e siguiente dia. Nan no por bay pasa e anochi den un hotel pasobra nan no ta residente colombiano. Nan lo mester warda den airport mes.
Asina cu tin mas informacion lo trece esaki dilanti. Gobierno di Aruba tambe tin un linea di contacto disponibel pa e arubianonan / residente cu ta pega den exterior: 569-6897.


text:
Cu hopi entusiasmo CEDE ARUBA a presenta su ‘compas strategico’, un plan amplio pa desaroyo di comunidad di Aruba. Den presencia di su Excelencia, Gobernador Interino Sr. Agustin Vrolijk, Minister di Husticia y Asunto Social, Sr. Rocco Tjon, representantenan di directiva di CEDE ARUBA y un cantidad grandi di fundacion y instancia social den nos comunidad, a presenta e logo nobo y tambe duna un splicacion di e pilarnan strategico di CEDE ARUBA.
Na comienso di e evento a haci un recorido di e 42 añanan di CEDE ARUBA su trabou di duna sosten na iniciativanan di trabou den nos comunidad. Un historia cu ta data for di 1980 ora cu Aruba tabata forma parti di Antiyas y den e constelacion ey a cuminsa cu CEDE ANTIYAS. Na 1986 CEDE ARUBA a bira independiente a traha cu fondo di KABNA. For di 2000 CEDE ARUBA a wordo financia for di Fondo di Desaroyo di Aruba (FDA) y a cominsa colabora cu Samenwerkende Fondsen Cariben. Hunto a logra sostene un cantidad di programa y proyecto valioso cu te día di awe ta funcionando. Na 2017, Gobierno di Aruba a firma un acuerdo di colaboracion a termino largo cu CEDE ARUBA y Samenwerkende Fondsen Cariben. Esaki a haci’e posibel cu CEDE ARUBA por a crese y yega na mas partners internacional. CEDE ARUBA ta e unico organisacion cu ta opera den un forma asina ariba e islanan de Reino, e unico CEDE cu a keda despues di CEDE ANTIYAS.
Despues di parti historico aki, a presenta e logo nobo, cual ta un logo diferente y colorido cu ta e simbolo pa e diferente papelnan di CEDE ARUBA. E papelnan cu CEDE ARUBA tin ta duna y intermedia pa fondo, traha na mehora capacidad di organisacion, abogacia pa gruponan den minoridad, traha na colaboracion entre iniciativa y yuda desaroya iniciativa nobo. E compas ta para central den e logo mirando cu CEDE ARUBA ta yuda busca direccion den nos desaroyo di comunidad.
E compas strategico ta basa ariba 4 pilar: 1 Empodera cuidadanonan, 2. Prevencion den comunidad y aumento di solidaridad, 3. Baha probresa intergeneracional y sostene gruponan vulnerabel y 4. Yuda organisacion bira mas fuerte y alinea cu necesidad den comunidad. Sr. Tecklenborg, Director di CEDE ARUBA a duna un splicacion di e trabou di CEDE ARUBA den cada pilar y e posibel sosten pa organisacionnan.
Na e di dos parti di e evento tabata tin diferente workshops, esta informacion tocante procedura y aplicacion pa fondo di Samenwerkende Fondsen Cariben, splicacion tocante e programa di boluntarismo nobo www.arubavolunteers.org y splicacion tocante programanan di Erasmus Plus y European Solidarity Corps pa stimula trabou boluntario internacional di adultonan hoben.
CEDE ARUBA ta wak bek ariba un bon atendi apesar di e mal tempo cu tabata tin y ta gradici tor organisacion y iniciativa pa nan interes.


text:
Historia Aleman ta referi na un pacto cu diabel den e leyenda di dr. Faustus. Dr. Faustus lo haya na bida tur beneficio y rikesa basta e haci entrega di su alma. Dr. Faustus ta asumi, cu apesar di a hiba un bida yena di corupcion, manipulacion y mentira, toch na final e lo por a controla e diabel y deshaci di e pacto sin mas.
E esencia di e leyenda ta na prome lugar cu hamber pa poder ta hiba na cera pactonan cu ta adverso na e principionan basico di un gobernacion transparente husto y drechi, pero mas importante ta e creencia cu na final toch lo sali victorioso pasobra a logra elimina e “partner in crime”.
Otmar Oduber ta gobierno y gobierno ta Otmar Oduber! Esaki lo bay ta e reflexion di 2020. Ta insolito con un persona cu durante su periodo den e gobierno berde di AVPOR, di tur sorto di manera a menosprecia y agredi mentalmente integrantenan di e partido geel, pa despues di eleccion yega na un pacto cu e mesun integrantenan aki. Mas insolito ainda ta e hecho cu e mesun integrantenan tabata carg’e den teblachi y tabata trat’e manera un idolo y un gran salbador di patria. No a importa tur su actonan coruptivo ni tampoco e hecho cu kehonan oficial a wordo entrega contra su persona.
Al contrario despues cu Otmar Oduber a retira parce cu su poder a aumenta mas ainda pa locual na final di cuenta e por a sigui beneficia su persona y su amigonan sponsor mescos cu ela haci durante su periodo como Minister. Y e gobierno mientras tanto tabata cera wowo y bira cara sin importa e daño ocaciona na nos pueblo y nos pais.
E pandemia absolutamente NO ta e origen di nos problema actual. For di prome di e pandemia ya caba Hulanda a menasa di lo interveni, si no bin cambio fundamental con ta goberna nos Pais. E integrantenan di e partidonan cu ta conforma e coalicion na mando y sigur Otmar Oduber tabata na altura cu ta cuestion di tempo ki ora Hulanda lo bay cay aden.
E Scorpion Otmar Oduber a logra consolida den dos aña di tempo su poder riba e gobierno, pa despues retira. Un decision clave pasobra di un banda e no por wordo tilda di ta co-culpabel di e entrega di nos autonomia y toch e lo por sigui instrui e gobierno pa cumpli cabalmente cu TUR su deseo y exigencianan.
E comportacion di Otmar Oduber ta conoci y di spera, pero pakico e gobierno ainda ta permiti e influencia di Otmar den e programa di gobernacion? E no tin partido mas toch? Durante e ultimo eleccion ela bay grandemente atras den voto y e expectativa ta cu pa un siguiente eleccion esaki lo baha mas ainda. Kico ta e ganashi anto pa sigui cu Otmar? Un contesta fiho no tin (ainda).
Loke ta en todo caso, manera den e caso di dr. Faustus, gobierno lo no por deshaci sin mas di e pacto cu Otmar. E pacto parce ta graba den piedra y historia un dia por ta lo suminstra nos e motibonan pa locual Otmar a logra hinca POREDmep den su saco manera a bin ta sosode.
Of Otmar Oduber sa secretonan cu por ser divulga of nan ta hunto den “deals” cu ta beneficia algun integrantenan di e coalicion? Aki mester pensa riba e “deals” pa e contruccion di hotel na Baby Beach cu placa procedente di placa manchá cu sanger di e pueblo Venezolano of e “deal” cu RDA a cera, yená di secrecia, cu companianan recientemente lanta (fly by night)!
Ta parce cu dr. Faustus a haya compañe y awor tin mas alma entrega pa asina ey sigui corupcion, manipulacion y mentira.
REBOOT 2.0 lo percura pa caba cu e “leyenda” aki y hiba Aruba den e “MANECE NOBO PA E PUEBLO ARUBANO”
Lider di UPP
Booshi Wever
20 december 2020


text:
Natacion Artistico a cuminsa na Barranquilla
Kyra ta logra su prome medaya na e Weganan
Natacion artistica a inicia cu nan competencia awe mainta aki na e Weganan Centroamericano y del Caribe Barranquilla 2018. Caminda e atleta Kyra Hoevertsz a mira accion den e Technical Solo y ta logra gana medaya di brons.
E tabata e segundo competidor pa drenta piscina y demostra su rutina na e hueznan, cual ta termina cu un score di 73.61.
Venezuela cu tabata e contrincante cu mester a gana pa asina logra e medaya di brons a keda atras pa 3 punto.
Pabien Kyra, pabien Aruba🥉


text:
Atletanan di beach volleyball a regresa Aruba
Despues di a keda 3 siman na Tampa pa training
Pa cu nan preparacion pa e Weganan Olimpico Hubenil Buenos Aires 2018, e duo nan di beach volleyball femenino y masculino a regresa Aruba despues di a permanece pa alrededor di 3 siman hunto cu nan respectivo coachnan na Tampa, Florida. E atletanan Kayla Arends y Mali Rafini como tambe Raibiently Mercalina y Brian Howell a hiba un preparacion avansa cu coachnan di exterior hunto cu nos coachnan di Aruba. Tambe a probecha di participa den algun torneo di beach volleyball cual a bay hopi na agrado.
Awor e atletanan lo sigui prepara na Aruba mes bou guia di Elmerlindo Robles de Medina y Irald Phelipa mientras cu den luna di September nan lo bolbe biaha pa Merca pa un campo di entrenamento mas avansa como tambe hunga algun torneo como fogeo.
E fecha 5 di oktober e Weganan Olimpico Hubenil Buenos Aires 2018 lo inicia cu e ceremonia di apertura.


text:
Kenley Jansen ayera, djamars 31 di oktober, a registrá su di dos wega salbá den final di Major League Baseball (MLB). Ela hasi esaki den gran forma via di un asina yamá ‘six pack’, esta dominando e 6 bateadonan ku ela enfrentá i asina guia su tim Los Angeles Dodgers na un triunfo di 3-1 riba Houston Astros.
Ku e triunfo aki Dodgers a empatá e seri kontra Astros na 3-3. Awe’nochi tin e di 7 wega pa disidí kua tim ta sali kampion.
Despues ku djadumingu Kenley Jansen a sufri su promé derota e temporada aki den Liga Grandi, ayera’nochi ela bini bèk desidido riba montikulo. Den gran forma ela kumpli ku deseo di mènedjer Dave Roberts i e fanátikonan di Dodgers. E yu di Kòrsou a haña e tarea pa den e dos último entradanan no pèrmiti nada na Astros.
Kenley Jansen a drenta den di 8 entrada i mesora a retirá e 3 bateadónan di Houston di kua 2 ku poche. Den Astros su di nuebe turno na bate tambe e picher yu di Kòrsou tabata ‘por la goma’, esta kasi tur su lansamentunan tabata riba plato. Den e entrada aki tambe ela retirá tur tres bateadó, di kua e último -Carlos Bertran- ku ponche.
E ‘closer’ yu di Kòrsou ku tin un salario anual di 10 mion dòler, a uza total 19 lansamentu, di kua 1 so tabata bola. Esaki ta un promedio di 3 lansamentu pa bateadó i ta demonstrá e tremendo kòntròl ku Kenley Jansen tabatin. Awor e tin 2 wega salbá, 1 pèrdí i un porsentahe di kareda pèrmití di 3.52. Esaki komo ku Astros a skor 2 kareda kontra dje den e seri final aki, miéntras ku ela ponchá 6 bateado den 7,2 entrada.
Picher Rich Hill a habri riba montíkulo pa Dodgers. Den 4,2 entrada ela pèrmiti 1 kareda i 4 hit di Astros. E kareda aki tabata un homerun di George Springer den di 3 entrada. Pa tene e skor mininal mènedjer Roberts a bai bèk su bulpèn di semper i konsekutivamente ela uza Brandon Morrow, Kenta Maeda i último Kenley Jansen. Tur 3 a kumpli ku nan tarea pa no aseptá mas kareda.
Entre tantu e bateadónan di Dodgers a logra produsí 3 kareda, apesar ku picher Justin Verlander di Astros den e promé 5 entradanan tabata dominá nan hopi bon. Tabata den nan di 6 turno ku Dodgers a logra skor 2 kareda kontra e picher aki riba un doblete di Chris Taylor i flai di sakrifisio di Corey Seager. Den Dodgers su di 7 turno na bate Joc Pederson a dal un homerun i asina duna ‘closer’ Kenley Jansen un kareda mas di siguransa: 3-1.
Awe’nochi tin e di 7 i ultimo wega di World Series 2017. Picher habridó pa Dodgers ta Yu Darvish i pa Astros esaki lo ta Lance McCullers Jr. Ku tur probabilidat Kenley Jansen lo tin ku subi montíkulo atrobe den kaso ku Dodgers drenta di 8 i 9 entrada dilanti den skor. E pichernan habridó Clayton Kershaw i Alex Wood tambe lo ta kla pa yuda den relevo.


text:
Na mei próksimo ta kumpli 85 aña ku Kòrsou (i e sobrá 5 islanan) a bai urna pa promé biaha pa skohe 2/3 parti di Staten. Loke a hasi e votashon aki posibel ta un kambio konstitushonal. Het Regeringsreglement van Curaçao na vigor for di 31 mei 1865, a keda remplasá pa De Curaçaosche Staatsregeling ku a drenta, na vigor riba 1 april 1937.
Segun nos promé kiesreglement por a vota pa 10 di e total di 15 Miembro di Staten (isla Kòrsou tabtain 6, Aruba 2, Boneiru 1 i Islanan Ariba 1). Gobernadó tabata apuntá e sobrá 5 miembronan. E reglanan di votamentu tabata sumamente kompliká i sigun Dòktor da Costa Gomez: “niet passend in het volkskarakter…”.
Hende hòmber i muhé por a pone nan mes kandidato pa bira miembro di Staten, pero ta hende hòmber so por a vota. For di 1937 (i no 1949) hende muhé tabatin derechi di voto pasivo. No tabatin kandidato hende muhé na 1937 sinembargo.
E rekesitonan pa hende hòmber votadó (votadó aktivo) i hende hòmber i hende muhé kandidato (votadó pasivo), tabata entre otro:
Edat mínimo di 25 aña, ‘Nederlandse onderdaan’, residente for di 1 yanüari 1937, entrada anual mínimal di F 1,200, i tur belasting pagá. Tambe mester tabatin por lo ménos 7 aña di enseñansa Uitgebreid Lager Onderwijs (U.L.O.). Si no tabata kumpli ku e rekesitonan di enseñansa, por a pidi pa pasa un ‘proef van bekwaamheid.’ Algun rekesito di e tèst tabata:
Verstaan en mondeling terug vertellen van een eenvoudig courantenbericht of andere mededeeling. Het zonder grove taalfouten kunnen schrijven van een eenvoudig stukje. Eenvoudige bewerkingen uitvoeren met gehele en gebroken getallen en met maten en gewichten van het metriek (of een ander) stelsel. Voldoende kennis bezitten van de topographische aardrijkskunde van het gebiedsdeel Curaçao en omgeving en zeer in het algemeen van de landen der aarde. Eenig begrip hebben omtrent de taak van de Staten, van het Bestuur van Curaçao en van de voornaamste gouvernementsdiensten.
Apesar ku tabatin 4 partido polítiko, e ‘stembiljet’ mester a kontené kandidatonan konforme sekuensia ‘alphabetisch en lexicographisch’. Ningun kandidato por a keda identifiká komo miembro di su agrupashon polítiko. Nos promé elekshon no tabata a base di partido, sino di kandidato. Tabatin 12 kandidato.
Na Kòrsou por a vota pa un máksimo di 6 kandidato pareu, pero mester a pone e sekuensia di preferensia di 1 te 6 riba bo ‘stembiljet’ (si bo vota pa 6 kandidato). Si bo vota pa 4 kandidato bo sekuensia di preferensia mester tabata di 1 te 4. Na Aruba por a vota pa 2 kandidato pareu mientras na Boneiru i Islanan Ariba, a vota pa 1. Pakiko? Pasombra Kòrsou tabatin 6 lugá den e 10 miembronan skohé di Staten. Aruba tabatin 2.
Katólikonan ku tabata konsiderá no-katóliko i masoneria komo enemigu mortal tabata malkontentu ku e kiesregelment pasombra segun nan tabata difísil pa e pueblo katóliko kumpli ku e rekesitonan pa vota. A bai asina leu di akusá Hulanda (responsabel p’e Kiesreglement) di ta anti-katóliko.
Lo no tapromé biaha ku iglesia katóliko ta intervení den polítika. Te ku 2021 nan ta mete ku polítika i tin plaka gròf pa hasi esaki.
Por a vota 2,030 hende na Kòrsou, mientras e poblashon na 1937 tabata 91,000.
Alaska, USA


text:
Willemstad – Minister Charles Cooper ta selebrá e echo ku riba promé di febrüari 2022, Parlamento di Kòrsou a aprobá e lei Passenger Safey Oversight Charge (PSOC), na hulandes “Luchtvaartveiligheidsheffing”. E lei aki ta introdusí un tarifa adishonal ku tur pasahero ku ta sali for di Kòrsou pa via aéreo mester paga pa kubri gastunan di seguridat den aviashon. E tarifa lo ta mas o ménos 4.50 florin pa kada pasahero, kada bes ku nan sali for di Kòrsou.
E meta di e lei aki ta pa yega na fondo sufisiente pa karga e gastunan anual ku Ministerio di Tráfiko, Transporte i Planifikashon Urbano (VVRP) su Outoridat di Aviashon Sivil mester hasi pa Kòrsou su aviashon por kumpli ku stándartnan internashonal di seguridat di aviashon sivil, stipulá pa e Organisashon Internashonal di Aviashon Sivil (ICAO). Komo ku konekshon aéreo ta di sumo importansha pa nos desaroyo soshal ekonómiko, Kòrsou mester keda kumpli ku e eksigenshanan internashonal aki pa evita deskonfiansa i medidanan di restrikshon di parti di ICAO òf otro paisnan.
Ta pa motibu di no kumplimentu ku e stándartnan aki, na anã e Federashon di Aviashon Merikano (FAA) a kategorisá Kòrsou den kategoria 2. E lei aki ta pues tambe instrumental pa kaba di kana e kaminda pa Kòrsou ta bèk komo un pais kategoria 1.
Algun di e stándarnan internashonal ta enserá un departamentu di aviashon sivil ku ta sólido, ku personal bon ekipá i di train den e último desaroyonan, leinan aktualisá, i mas.
Curacao Airport Partners (CAP) lo ta enkargá pa kobra e rekargo aki, ku lo por ta parti di e pasashi ku e pasahero ta kumpra. CAP ta sòru e or’ei pa pasa e fondonan aki pa kaha di Gobièrnu.
Awor ku e lei aki a risibí aprobashon di parlamento, gobièrnu ta bai hasi e trámitenan pa por implementá esaki i pa e drenta na vigor. Lo traha pa alkansá esaki pa 2022 mes.


text:
Aeropuerto Internacional Reina Beatrix ta un aeropuerto moderno y confortabel cu ta duna un aporte grandi na desaroyo economico di Aruba. E renobacion cu a tuma luga na 2005 ta encera construccion di dos terminal completamente nobo pa salida, sala di espera y renobacion di e terminal bieu pa pasahero cu ta yega Aruba.
E prome edificio ta e terminal internacional cu 24 balie pa check in, oficina pa e companianan di aviacion, espacio pa maleta ora cu ta sali for di Aruba y como tambe e oficinanan unda ta bende pasashi. E otro edificio ta pa pasahero cu ta biaha pa Merca. E tin 42 balie pa check in y facilidad di duana y inmigracion Mericano. Pasahero cu ta biaha pa Merca ta haci uzo di e sistema di pre-clearance, esaki ta parce mescos cu bo a check riba un vuelo na Merca mes. Bentaha di e sistema aki ta cu ora e pasahero yega Merca, e no mester pasa inmigracion ni duana mas.
Terminal di Aeropuerto Internacional Reina Beatrix ta consisti di tres nivel, e piso abou cu e facilidadnan di check in pa e pasaheronan di Merca y pa e pasaheronan internacional y un gang cu ta conduci na e tiendanan y restaurant riba e piso abou. E sala di yegada/ luga unda ta recoge maleta ta situa mei mei di e edificio riba e piso abou. Riba e prome piso tin e salanan di espera pa e pasaheronan cu ta biaha pa Merca, e otro pasaheronan internacional y e facilidad di inmigracion di Aruba, unda e pasaheronan cu ta yega ta pasa prome cu bay na e sala di yegada. E piso aki tin un hanchi cu muraya di glas pa e pasaheronan cu ta yega Aruba. Nan ta sigui pa e di tres piso y despues ta baha na e di dos piso via un roltrap of lift bay Douane. E pasaheronan cu ta yega y esun cu ta sali no ta topa otro durante nan pasada door di aeropuerto. Esaki ta garantisa siguridad di e pasaheronan y ta percura pa un fluho continuo di pasahero.
Lo amplia e terminal pa avionnan priva, renoba na 2010, cu dos hangar, reforsa e pista di aterisahe, mas luga di parkeer pa avion y siguridad. E capacidad di Universal Aviation, situa na e parti zuid, no ta cumpli cu e demanda pa haci uzo di e servicio. Segun pronostico den 2026 e cantidad di avion priva cu lo haci uzo di e aeropuerto di Aruba lo redobla. Lo construi dos hangar, lo reforsa e pista di aterisahe y mas luga di parkeer pa avionnan. Ademas lo duna atencion extra na aspecto di siguridad, Trabou a cuminsa na 2012 den diferente fase y ta planea pa conclui den 2014/2015. E proyecto lo tin un costo di mas o menos trinta miyon florin y lo ta financia for di e presupuesto di Aruba Airport Authority. E expansion lo ta un inversion importante pa economia di Aruba: mas bishitante cu entrada halto lo bishita Aruba.


text:
wanda broeksma
-
News
Dos projecto nobo di COA
Podcast y demostracion deportivo, dos projecto nobo cu COA a introduci durante e Asamblea General Durante di e Asamblea General…Read More »
-
News
Wanda Broeksma President nobo
Wanda Broeksema a keda eligi como e Presidente nobo di Comite Olimpico Arubano. Diahuebs anochi durante e Asamblea General di…Read More »
-
News
Roy a bishita delegacion na e Villa
Presidente di COA, sr. Roy Mezas a bishita e delegacion di Aruba na e Villa Olimpico. Na vispera di e…Read More »


text:
Share this on WhatsApp
Infidelidad emocional ta ora un persona cu ta den un relacion oficial, ta inverti mas di su energia emocional pafo cu paden di e relacion. E ta nifica tambe cu e persona aki ta ricibiendo apoyo, sosten y compañerismo for di un tercera persona cu no ta e pareha oficial. Den un caso di infidelidad emocional, e persona aki a lo largo ta sinti su mes mas y mas atrai pa e tercera persona y na cierto momento lo por cuminsa experiencia tension of kimica sexual.
Infidelidad emocional generalmente ta cuminsa di un manera hopi inocente, via un simpel amistad. Door di hinca mas y mas energia emocional, e amistad platonico aki ta cuminsa transforma den un conexion emocional cu componente romantico, cu a lo largo lo por perhudica e intimidad di e relacion oficial.
Infidelidad emocional generalmente ta cuminsa di un manera hopi inocente, via un simpel amistad.”
Hopi di esaki tin di haber cu uzo di social media cu a haci mas accesibel pa sera amistad cu hendenan atractivo, manera Facebook. Facebook Messenger y Whatsapp entre otro, ta plataformanan ideal pa combersa, pero tambe pa intercambia deseonan, portretnan y videonan cu of sin componente sexual. Hopi hende, aunke consciente di esaki, ta sinti nan mes atrai pa e riesgo cu e ta trece cun’e, y ta dispuesto tambe pa core e riesgo aki pa un momento excitante, principalmente si cos a fria den e relacion oficial.
... no tin duda cu un infidelidad emocional ta ‘one step away’ di un infidelidad completo.”
Tin hende cu ta pensa cu un infidelidad emocional ta algo completamente inofensivo, algo ‘virtual’, un wega, algo cu no ta existi den bida real. Hasta si bo wak e asina, no tin duda cu un infidelidad emocional ta ‘one step away’ di un infidelidad completo. Mas cu mita di infidelidad emocional ta converti nan mes na cierto momento den un infidelidad cu componente sexual. Y si esaki no pasa, ta pasobra pa un motibo of otro e no a logra.
Mas cu mita di infidelidad emocional ta converti nan mes na cierto momento den un infidelidad cu componente sexual.”
Pa e pareha oficial, e parti mas doloroso di un indifelidad emocional ta e hecho cu el’a wordo gaña, traiciona, humilia y tuma pa kens. Pues, e consecuencia di un infidelidad emocional por ta mesun serio cu den caso di un infidelidad cu componente sexual, ya cu e ta nifica un kiebro di confianza cu kizas ta resulta ireparabel.
Bo tin un amigo/amiga cu ta nifica hopi pa’bo y cu bo ta comparti diariamente cun’e?
Aki ta sigui algun ehempel cu por indica cu bo ta envolvi den un infidelidad emocional:
• Bo ta alehando for di bo pareha.
• Bo pareha a bira “laf” of hasta “insoportabel”.
• Bo ta preocupa pa y ta soña/fantasea cu bo amigo/amiga mas y mas.
• Bo no ta interesa of ta evita pa ta intimo cu bo pareha, sea emocional of sexualmente.
• Bo ta bira nervioso, preocupa of rabia ora bo mand’e un message y e no contesta’bo.
• E hecho cu e ta pasa tempo cu su amistadnan, familiares of su pareha ta molestia’bo.
• Bo ta prefera di comparti problemanan personal of problemanan di bo relacion cu e persona aki en bes di papia nan cu bo pareha.
• Bo ta sinti cu e persona aki ta compronde’bo miho cu bo pareha lo por compronde’bo.
• Bo ta tene e relacion aki secreto pa bo pareha, of door di insisti cu boso tin solamente un amistad, of door di delete mensahenan y/of uza otro nomber (pseudonimo) ora bo ta referi na e persona aki den bo lista di contacto.
Cuminsa ripara bo accionnan y sea sincero cu bo mes.
Si bo ta balora bo relacion oficial y no kier perde bo pareha, actua awo y busca ayudo pa traha ariba e cosnan cu bo ta sinti cu no ta bayendo bon den bo bida personal y/of den bo relacion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Di Wikipedia, e ensiklopedia liber
E artíkulo aki ta skirbí na . Lo ta apresiá si por mantené e artíkulo aki na estilo di papiamentu papiamentu.
Jefferson Davis
hende Sekso o género maskulino Pais di nashonalidat , Estadonan Uni di Merka Confederate States of America, Estadonan Uni di Merka Allegiance Confederate States of America Nòmber den idioma propio Jefferson Davis Nòmber di nasementu Jefferson Finis Davis Nòmber di dilanti Jefferson Fam Davis Fecha di nasementu 3 yüni 1808 Lugá di nasementu Fairview Fecha di fayesimentu 6 desèmber 1889 Lugá di fayesimentu New Orleans Modo di muri kousa natural Lugá di entiero Hollywood Cemetery Tata Samuel Emory Davis Mama Jane Cooke Kasá Sarah Knox Taylor, Varina Davis Yu Varina Anne Davis, Margaret Howell Davis Hayes Relative Joseph R. Davis Lenga materno ingles Dominio di idioma spaño Writing language ingles Place of detention Fort Monroe Okupashon military officer, politiko, businessperson, political writer, eskritor Dunadó di trabou Carolina Life Insurance Company Nòmber di kariño Jeff Nòmber duná di Thomas Jefferson Ideologia polítiko separatism A studia na United States Military Academy, Jefferson College, Transylvania University Honorific prefix Excellency Partido polítiko Partido Demokratiko Kandidato den elekshon Confederate States presidential election Klasifikashon sosial slaveholder Military rank major general, colonel Konflikto Mexican-American War, Black Hawk War Ramo militar United States Army Notable work A Short History of the Confederate States of America, The Rise and Fall of the Confederate Government Evento notabel American Civil War Distinshon Davis Guards Medal Artist files at Smithsonian American Art and Portrait Gallery Library Jefferson Davis (☆ 3 di yüni 1808 na Christian County, ( Kentucky) - † 6 di desèmber 1889 na New Orleans), tabata un polítiko i militar merikano. Durante Guera Sivil Merikano e tabata e promé i úniko presidente di e Estadonan Konfederá di Merka di 1861 te 1865.
Jefferson tabata e yu mas yong dje famia Davis ku a emigrá for di
Wales. E famia Davis a biba na Louisiana i Mississippi. Jefferson ku su ruman muhé Mary a bai Wilkinson Academy. Jefferson a sigui despues skol katoliko na Saint Rose Priory i na aña 1818 ela bai College na Washington djeí ela bai United States Military Academy (West Point). Jefferson a kasa dia 17 di yüni 1835 ku Sarah Knox Taylor ku a fayesé 3 luna despues dia 15 di sèptèmber 1835.


text:
Pa tur e fiel siguidonan di Focus Digital Magazine cu a download nan edicion di juli, cu su highlight ta Salud – Beyesa – Bienestar, tin e oportunidad unico pa gana un pakete cu producto di CREST + ORAL-B. Pa participa mester djis skirbi dicon bo lo kier ‘try out’, CREST 3D Whitestrips Professional Effects AT-Home Teeth Whitening Kit, cu a sali publica den edicion di juli!
Ricibi un pakete completo di cuido oral di Crest y Oral-B hunto cu ne, ‘try it out’ y skirbi un review cu lo aparece den e siguiente edicion di Focus Digital Magazine!
Ganador lo wordo anuncia dia 17 di juli, 2021.
TIPS DI DENTISTA MARIELLE HO-KANG-YOU
‘Oral Care Hygiene’ ta sumamente importante y ta cuminsa na abo! Check out algun tips di Dentista Marielle Ho-Kang-You, kende a caba su estudio den Master of Science in Dentistry y awo ta practica na Tandartsenpraktijk M.E. Ho-Kang-You.
1. Haci’e un custumber pa bishita bo dentista 1 biaha pa aña y bo hygienista 2 biaha pa aña pa controla y haci limpiesa di e boca/djentenan. Preveni ta miho cu lamenta. Pa baby ta super importante pa bishita un dentista prome cu e cumpli su prome aña of asina e prome djente sali.
2. Uza un pasta cu ta contene fluoride, cual ta haci bo djentenan fuerte y ta yuda combati caries. Marielle ta uza Crest. E ta haya e sabor dushi y e ta laga su boca sinti fresco.
3. No uza un skeiro di djente mucho duro, ya cu e chens pa haci daño na e carni di djente ta bira grandi. Electric Brush tambe ta duna un bon resultado. Marielle ta uza e Oral-B Pro 5000, cual ta link na e Oral-B app y duna bo real-time feedback!
4. Limita e consumo di sucu. E bacteria den boca ta gusta sucu, y esaki ta causa caries.
5. Skeiro bo djentenan minimal 2 biaha pa dia.
6. Floss minimal 1 biaha pa dia, pa kita e plak, cuminda y bacteria entre e djentenan na unda e skeiro di djente no por yega, pa asina e djentenan no haya caries, e tandvlees haya gingivitis of e weso cu ta rondona e djente haya inflamacion, cual ta e causa di parodontitis.


text:
Aruba presente na Cochabamba
Delegacion di Aruba a participa na e ceremonia di Bandera
Diahuebs merdia, e delegacion Arubano participando na e Weganan Suramericano Cochabamba 2018 a keda oficialmente yama bon bini na e ciudad di Cochabamba, Bolivia.
Den e Villa Sur Americano a tene e tradicional ceremonia di bandera unda e prome paisnan participante na e “ XI Juegos Suramericanos Cochabamba 2018 a hasi acto di presencia. Na e weganan aki e 14 paisnan di e continente Sur America lo bataya den e 35 deportenan unda mas cu 5000 atleta y oficial lo ta formando parti di e magno evento aki. E ciudad anfitrion Cochabamba y su hendenan a yama bon bini na henter nos delegacion di atleta, coach y dirigentenan. Mester bisa cu pa Aruba, e atletanan Shanayah Howell y Joel Kuiperi y nan coachnan Estaba y Gallego hunto cu e hefe di mision, e staf tecnico a presenta na e ceremonia di bandera mirando cu e atletanan di bowling ta hospeda na e ciudad di La Paz caminda e weganan di bowling lo tuma lugar.
Hefe di Mision, Sra. Juelle Thode a intercambia regalo cu un representante di e Ministerio di Deporte di Bolivia. Den e fin di siman benidero e Weganan Suramericano Cochabamba 2018 lo inicia oficialmente unda lo tin e Ceremonia di Apertura.


text:
E tabata super eksitoso 2017. Join nos pa forma parti di e eksito den 2018.
Ban pa e Reto.
6KG – 6cm ta sufisiente pabo mira un kambio fantastiko na bo barika, bo pañanan, i tambe kon bo ta sinti bu. Hopi dushi mes. Anto esei ta solamente den 4 siman.
- Bo ta risibi 1 meal plan nobo i fantastiko pa kubri e Luna kompletu.
- Bo ta risibi 1 drink plan pa kubri e luna kompletu.
- Bo ta risibi un cheat list di kosnan dushi kubo por skohe tur siman afo.
- bo ta risibi un plan di ehersisio basiko ku bo por hasi den kamber na kas mes.
- Bo meal plan lo kuadra kubo peso, sekso, edat i estatura.
- Bo ta risibi support di nos banda pa yuda bo garantisa eksito!
Nos lo hasi tur loke ta na nos konosementu i eksperensha pa garantisa ku bo tambe ta baha 6kg 6cm den 4siman.
Reglanan
- Por pidi remplaso i adaptashon na tur kuminda den bo plannnan, menos Aros, Batata ku Pan. Esei nan ta obligatorio den tur meal plan.
- Nos lo duna asistensha 24/7 via email so. No whatsapp, telefon, messenger, facebook, instagram etc..
- Bo ta risibi support di nos banda 1 luna largu, pa kualke remplaso ku bo ta desea, tips, sugerensha, kualke difikultat kubo tin etc.
- Preis FL.75,-
- Nos ta bai yuda bo tambe baha 6KG – 6CM na barika den 4 Siman
Sigui e 6 pasonan aki bou pa bo aplika.
- Klik aki pa registra. –> Si bo tin un di 2 persona Klik aki.
- Yena e formulario ku ta habri
- Klik e boton di subscribe.
- Sigui intrukshon di e pagina ku ta verifika ku bo no ta spam/robot. I primi Submit.
- Si bo ta riba telefon, e sistema por pidibu pa verifika skohe entre sierto potret ku e lo dunabo. Hasi loke e ta pidi i klik riba subscribe atrobe.
- Denter di 5 minut lo bo risibi un email di konfirmashon, si bo no risibie, wak den bo junk/spam mail.
Pa kualke pregunta: bibamassalu@gmail.com


text:
Ruben Geerman, un ciudadano a keda sumamente disgusta cu locual autoridad a haci riba su priopiedad di criadero di bestia na San Nicolas. Geerman ta bisa cu no ta prome biaha e sucede, den su ora di trabou, anto ta laga su yiu encarga na e sitio.
“Polisnan a yega y sin ningun ordo a haci uzo di un mashin pa destrui e curanan di porco”, e ta bisa. E ta lamenta esaki pasobra e por corda hopi bon cu nan a yega di horta su bestianan y a haci di denuncia, pero nunca a haci nada p’e.
Den oranan di merdia el a haya yamada di un funcionario policial, kende a puntr’e si e ta cria porco. A bis’e cu tin porco morto, siendo cu ora el a bay tur tabata bon. E porco morto no tabata cos di e dia ey, pero algun dia prome.
Nan a informa cu ta bay confisca tur e porconan. Awo e tristo ta cu e polis a bisa su yiu, drecha e luga y lo haya e bestianan bek. E luga, el a splica, cu e dak ta di material duro. Y hasta a bisa, cu no por cria bestia mas.
“Ta hopi placa a gasta den material pa traha e luga, cu tin porta di hero y cura di bloki. Anochi ora cu mi a yega su cas, a mira cu enberdad nan a bay cu su porconan”, el a splica, cu ora e porconan ta bay haya yiu, ta saca nan for di cura.
E ta lamenta cu Polis a tuma e decision ey, pasobra nan no sa nada di cria. Si ta personal di Santa Rosa a bini, lo por a bisa cu e porconan ta bon cria y ta bon gordo. E porconan confisca na final, e ta kere, ta bay pa trahadonan di abattoir mes of amigonan.
E no por compronde di con ta kibra e luga y ta bisa nan trah’e di nobo pa haya e bestianan. Criamento ta algo cu nan ta haci di tempo di su tata. E ta haya inhusto y e lo cana e caminda pa mira kende ta para responsabel pa e destruccion.


text:
E comienso
Na november 2011 y april 2012 a instala e prome networknan den un proyecto piloto. Meta di e actividadnan aki di un banda tabata ta pa haya sa e manera con por ehecuta siñamento den network na Aruba y di otro banda cuminsa berdaderamente cu siñamento den network pa e docentenan di enseñansa primario.
E maestronan di diferente scol preparatorio y scol basico desde november 2012 ta bezig cu siñamento den network pa busca solucion pa problema/pregunta for di nan practica diario di duna les. Esaki ta un manera con e maestronan ta siña den network. E proyecto a cuminsa cu un grupo chikito di maestro. Di es manera aki, por a fula tera cual ta e miho manera pa implementa y sostene e networknan na Aruba. Den e workshopnan e maestronan a cera conoci cu siñamento den network y a bira bisto cual ta e problemanan cu nan ta topa den nan trabou diario. E tempo ey a cuminsa cu tres grupo piloto pa siñamento den network, esta Enseñansa riba midi, Crecemento di e maestro y Condicion basico.
Ampliacion
Na april 2012 a tene un serie nobo di workshops. E meta tabata ta pa reforsa e networknan existente y traha network nobo. E iniciativanan existente, manera e network di kleuter y e network di IB tambe ta mara na e proyecto. Mientrastanto tin nuebe network piloto activo. Tin un programa apart pa lider di scol. Cu e lidernan di scol, nos a explora cuanto mas e valor di e forma di profesionalismo aki tin y con nan por yuda e maestronan.
Banda di e implementacion di e networknan a percura pa structura e sosten; e coachnan di e gruponan cu ta forma parti di e plataforma. Fuera di e coachnan e gruponan conoce tambe rancado (trekker). Cada grupo tin uno of dos rancado.
Enseñansa primario completo
Na comienso di aña escolar 2012/2013 lo involvi enseñansa primario completo den e proyecto pa medio di e conferencia "Get in, ban cu nos!": e maestronan cu ya tabata den e bus sinta tras di wiel di nan mesun desaroyo, ta invita e otro maestronan pa participa.
E conferencia ta consisti di tres dia riba cual tur maestro di enseñansa primario, lider di scol y directiva di scol lo ta invita, parti over di e dianan pa riba diferente manera cera conoci cu siñamento den network. Nan ta siña utilisa directamente otro su conocemento y experiencia y nan ta haya sa con pa forma grupo nobo. Na final di cuenta e meta ta pa cada maestro uza su contacto cu otro maestronan mas optimal posibel pa su mesun profesionalismo o sea cuminsa siña den network.
Grupo meta
E proyecto ta dirigi te cu awor riba primeramente e maestronan y e lidernan di scol pa scol preparatorio y scol basico. Nan ta mas o menos 800 cu na e momentonan aki ta trahando den enseñansa na Aruba.
E grupo meta secundario cu ta di interes ora di percura pa tin inbedding di e gruponan como forma pa profesionalisa ta e otro stakeholdernan manera e directiva di scolnan y Inspeccion di Enseñansa. Sin compriso y sosten di e gruponan aki un inbedding duradero no ta posibel. Nan ta forma un condicion importante pa exito.
Enseñansa avansa y post-secundario ta riba agenda pa despues di september 2012.
Punto di salida:
- Crea cambio door di mobilisa gruponan. Ta traha y pensa for di e networknan;
- Pa y door di maestro: maestro y coach ta activamente envolvi den e proyecto y e conferencia. Nan ta e embahadornan di e siñamento den network;
- Ta garantisa renobacion for di paden door cu e metodo ta haci uzo y ta wordo sosteni door e conocemento y necesidad local: apoya e biahe lugar di mustra e caminda;
- E partnernan ta siña solamente door di trahamento hunto. Punto di salida ta cu tur involvi (incluso esnan cu ta hasi e trabou) ta siña mas tanto posibel;
- E resultadonan mester contribui na un manera bisto y cu sentido na e profesionalismo di e docentenan na Aruba;
- Haya e caminda cla lugar di prome traha un plan (mapa) pa despues traha e caminda ta promove un solucion efectivo y duradero (ehecuta pida pa pida);
- Ta busca activamente contacto cu tur iniciativa existente y implementa door di otro persona of instancia.


text:
Durante un reunion ameno, Minister di Husticia y Asuntonan Social Sr. Rocco Tjon, a ricibi presentacion pa loke ta e plan multi-anual pa 2022-2026 di CEDE Aruba. Presente na e reunion aki tawata director di CEDE Aruba Sr. Daniel Tecklenborg, como tambe ex-Gobernador di Aruba Sr. Fredis Refunjol, kende actualmente ta forma parti di e hunta di maneho di CEDE Aruba. CEDE Aruba, a haci un estudio nacional, caminda a haci un encuesta di satisfaccion di cliente entre 69 diferente organisacion cu tin un relacion directo cu CEDE Aruba. Tambe a haci un consulta cu 78 stakeholders consistiendo di diferente NGOās, socionan di financiamento como tambe un āsounding boardā. A base di e estudio aki a logra deduci cuater punto di enfoke a largo plaso, cual a keda presenta den e plan multi-anual.
Actualmente, CEDE Aruba ta wordo caracterisa como un di e organisacionnan di mas grandi na Aruba, trahando riba e bienestar social y socio-economico di nos comunidad. CEDE Aruba a sa di posiciona nan mes, como e organisacion di financiamento di mas grandi den nos comunidad pa proyectonan den diferente areanan manera: vecindarionan y comunidad, individuonan y famianan, muchanan y hobennan, adultonan mayor, personanan cu limitacion, gruponan vulnerabel y ta yuda reenforsa diferente NGOās. E mision di CEDE Aruba ta pa promove e union di personanan y recursonan pa un desaroyo sostenibel. Pa e motibo aki a restructura e strategianan pa traha na un manera mas eficiente y pa enfoca riba solucionnan duradero.Ā
Bisando esaki, for di e encuesta cu a wordo haci entre e diferente socionan y gruponan clave den comunidad, a saca afo cuater punto di atencion cu lo bay enfoca riba dje a largo plaso. Loke cu kier logra cu e resultado di e cuater puntonan aki ta pa crea igualdad den bienestar entre individuonan, famianan y comunidad. E prome punto ta enfoca riba crea organisacionnan mas fuerte, dedica, colaborativo y alinea cu e necesidadnan di nos comunidad. E di dos punto ta enfoca riba ciudadanonan mas involucra y podera, e tercer punto ta enfoca riba e aumento di programanan di prevencion pa nos comunidad y mehoracion di e bienestar di e gruponan vulnerabel. E di cuater punto ta enfoca riba aumentacion di e bienestar di famianan y di e sistema solidario. Bou di cada punto, tin un lista di accionnan cu mester wordo tuma pa yega e obhetivo, di cual CEDE Aruba lo sigui boga pāe y traha conhuntamente cu stakeholders y comunidad pa logra haci esaki.
Por ultimo, e Mandatario a expresa di ta sumamente contento cu e resultadonan di e estudio cu a wordo haci pa CEDE Aruba y ta cla pa traha cu bista riba futuro a base di e plan multi-anual cu a keda presenta, cual ta cuadra cu e obhetivonan di Ministerio di Husticia y Asuntonan Social. For di Ministerio, lo aloca fondonan pa yuda reenforsa esaki.Ā


text:
KRALENDIJK – Representante di Reino interino Jan Helmond, a rechasá e petishon di Clark Abraham di frakshon Demokrat, pa manda e desishon di Kolegio Ehekutivo pa e minister konserní pa destrukshon. Esaki relashoná ku e fiansa di 64 mion dòler ku e kompania WEB NV ke hasi. Helmond ta hasi un yamada riba tur partido pa asumí nan responsablidat. “Mester stòp di keda krea diskushon rondó di asuntunan di gobernashon i koperá ku otro pa solushoná esakinan i promové e proseso demokrátiko”, Helmond a kontestá Abraham riba su karta.
Den un karta fechá 5 di janüari 2020, Abraham na nòmber di Partido Demokrat ta pidi pa destruí e desishon di Kolegio Ehekutivo, basá riba e Lei entidatnan públiko Boneiru, Sint Eustatius i Saba. (WOLBES)
Segun Helmond ta solamente Gobièrnu Hulandes por destruí un desishon, pa e echo ku e ta kontra di lei of interes general. Tantu gezaghèber komo e representante di Reino por notifiká e minister konserní ku na nan opinion un desishon ta bin na remarke pa destrukshon. Gezaghèber ta hasi esaki via representante di Reino.
Mas aleu segun Helmond, Abraham a bisa ku Kolegio Ehekutivo no a kumpli ku su obligashon i responsabilidat di pone Konseho Insular na altura ku lo tabata bai hasi e akto di derechi privá aki. Helmond ta sigui splika ku destrukshon ta un kompetensia diskreshonario. Esei ta inserá ku e órgano gubernamental den sierto grado ta liber pa tuma sierto desishon i ku Gobièrnu Hulandes bou di tur sirkunstansia mester hasi un evaluashon kuidadoso di tur interes embolbí. “No ta tur konflikto ku derechi òf interes general ta di tal peso ku destrukshon ta hustifiká. Pregunta ta ku si loke ke logra ku destrukshon, no por ser lográ di otro forma”.
Kolegio Ehekutivo mester duna kuenta i rason na Konseho Insular tokante su maneho, i Konseho Insular tin e papel di kòntròl riba Kolegio Ehekutivo. Pa por ehekutá e tarea di kòntròl aki bon, ta importante pa Kolegio Ehekutivo duna tur informashon ku Konseho Insular tin mester pa ehekushon di su tarea. Pero Konseho Insular mes tambe por hasi pregunta na Kolegio Ehekutivo. Den e kaso aki sinembargo e representante di Reino ta konstatá ku Frakshon Demokrat no a hasi Kolegio Ehekutivo pregunta tokante e evaluashon ku el a hasi, ni a pidi Kolegio Ehekutivo pa responsabilisá su mes tampoko. ”Mi ta di opinion ku ta Konseho Insular, huntu ku Kolegio Ehekutivo, mester determiná si Kolegio Ehekutivo a aktua korekto dor di informá Konseho Insular posterior di e fiansa i e kondishonnan mará na esaki’, Helmond a skibi. E ta haña ku e proseso demokrátiko mester tuma lugá primeramente den e entidat públiko mes. Esaki no a sosodé. Konseho Insular no a hasi uso ekstensivo di tur medionan ku e tin na su disposishon i Kolegio Ehekutivo mester haña e posiblidat pa splika su karta mas detayá. Segun Helmond, ”Awor ku bo a keda sin hasi uso di e posiblidatnan ei, mi no ta mira motibu pa intervení den e forma di goberná di parti Kolegio Ehekutivo òf den e tarea di kòntròl di Konseho Insular”.
Tumando un ke otro na kuenta, Helmond ta rechasá e petishon di Clark Abraham. Na lugá di hasi esei, e ta hasi un apelashon riba tur partido pa asumí nan responsablidat. E ta konstatá ku ultimo tempu tin diferente diskushon tokante asuntunan di gobernashon den entidat publiko i e ta risibí diferente petishon di parti Demokrat. ”Aki lo mi kier enfatisá ku mester por papia tokante tipo di problemátikanan asina den gobernashon di e isla, pa asina promové e koperashon mutuo i e proseso demokrátiko”.


text:
Distanciamento ta un di e metodonan pa reduci e risico di contagio pero kico esaki nifica enrealidad.
Distanciamento social ta encera cu no mester bay luganan pa socialisa. P’esey mester evita reunionnan na cas di famia, na lama, club nocturno of cualkier otro luga cu tin como meta socialisa cu otro persona cu no ta biba hunto cubo.
Distancia fisico ta encera, mantene un distancia fisico di minimo di 1.5Mt for di otro persona pa minimalisa e risico di transmicion di Covid-19. Limita contacto fisico serca cu otro persona ta e miho manera pa reduci e plamamento di e virus.
Dicon mester practica distanciamento?
Covid-19 ta transmiti su mes principalmente entre persona cu tin contacto cercano pa un periodo prolonga. E plamamento ta tuma luga ora un persona infecta ta tosa, nister, papia, grita of canta y e particulanan contamina ta sali for di su boca of nanishi y ta keda expulsa den aire pa despues caba den boca of nanishi di e personanan rond. E particulanan aki ta wordo inhala y ta drentra den e pulmon.
Investigacionnan reciente ta indica cu esnan infecta, pero sin sintoma, probablemente tambe ta yuda den e plamamento di Covid-19. E personanan aki por plama e virus prome cu nan haya sa cu nan ta positivo, p’esey ta importante pa mantene un distancia minimo di 1.5Mt semper, aunke abo y e otro persona no tin sintoma. E distanciamento ta specialmente importante pa e personanan vulnerabel cu ta sufri un riesgo mas grandi di haya complicacion severo di e virus aki.
Si mester sali, tene e consehonan aki den consideracion:
• Prepara bo salida: tene den consideracion e opcionnan di distanciamento pa transporta bo mes di e manera mas sigur, sea bo ta core bais, uza transporte publico of comparti auto cu otro persona.
• Limita e cantidad di luganan cu bo ta bishita riba un dia: evita luganan hopi frecuenta; purba sali solamente si ta necesario. Evita para den rij y si ta posible uza mas tanto servicio na bo auto, take away of servicio di ‘delivery’. Mantene distancia minimo na tur momento y uza bo tapa boca semper.
• Opta pa actividadnan social cu ta sigur: Mantene contacto social cu amigo y otro famia cu no ta biba cu bo, via yamada, ‘video call” of social media. Corda ariba e medida di prevencion di samenscholingsverbod cu a wordo implementa pa yuda cuida bo.
• Mantene distancia den luganan hopi frecuenta: ta miho pa evita luga y reunionnan caminda ta dificil pa mantene e distancia minimo di 1.5Mt. Sea atento y sigui e areanan marca ariba vloer y cualkier ‘sign’ cu regla den establecimiento/luga.
• Ora di haci ehercicio: evalua si caminda bo ta haci ehercicio bo por mantene e distancia minimo. Particulanan cu ta sali for di boca y nanishi por keda circula den aire.


text:
Den e seccion di Highlights di e Compromisonan 2020 den Focus Digital di e luna aki, Amerey Tromp y Marc Giel a conta con nan a conoce otro, y despues di un aña nan a ‘letterlijk’ cuminsa papia cu otro. Esaki tabata na e celebracion di casamento di e propietaria di e boutique, unda nan a conoce otro mientras cu Amerey tabata modela y Marc tabata filma pa un programa di television. E aña aki riba Valentine’s Day Marc a ‘pop up’ e pregunta durante un cena romantico.
Durante e planeamento, e pandemia a bin cu a tarda nan un tiki. Pero nan a dicidi di pone un fecha toch cual ta dia 22 di december. Aunke nan mester a haci nan celebracion mas chikito, mirando e situacion actual na Aruba y rond di mundo, nan a celebra un fiesta fabuloso cu a resalta e personalidad di e pareha. Den su post riba su rednan social Marc a comparti dos potret bunita cu captions dedica na awe su casa Amerey Tromp. Pabien na Amerey y Marc Giel cu nan union matrimonial.


text:
AWOR POR KUMPRA SILINDER DI GAS DI CURGAS NA UN DI E 43 PUNTONAN DI BENTA DI PAGAFÁSIL RÒNT KÒRSOU
AWOR POR KUMPRA SILINDER DI GAS DI CURGAS NA UN DI E 43 PUNTONAN DI BENTA DI PAGAFÁSIL RÒNT KÒRSOU
Willemstad 23 di Òktober 2022- Klientenan di Curgas awor por kumpra nan silinder di gas pa uso na kas òf uso komersial na un di e 43 puntonan di benta di Pagafásil ku tin situá rònt Kòrsou. Esaki ta un di e promé pasonan di Curgas i Pagafasil pa konhuntamente buska formanan ku ta fasilitá bida di e komunidat di Kòrsou. Klientenan di Curgas awor por kore yega na e punto di pago di Pagafásil ku ta mas kumbiniente huntu ku nan Curgas ID, i hasi kompra di nan silinder di gas. Unabes e kliente kumpra su silinder di gas, Curgas lo entregá esaki na e mesun forma atento di semper pa asina kumpli debidamente ku su klientenan.
“E esfuerso aki di Pagafásil i Curgas, ta e komienso den un esfuerso dirigí pa fasilitá nos komunidat na momentu ku ta kumpli ku diligensianan. Pagafásil ku su 43 puntonan di pago rònt Kòrsou ta fásil i aksesibel pa henter pueblo. Dor di netamente ofresé servisionan manera e posibilidat pa kumpra silinder di gas i paga mas servisio di nos otro provedónan, nos di Pagafásil ta ofresé e kliente un punto sentral kaminda e ta yega i keda kla ku pago di tur su kompromisonan. Nos ta yama Curgas bon biní,” Sra. Neysa Isenia di Utility Financial Services ( UFS ) a bisa.
Segun Sr. Yamil Lasten, CEO di Curoil Group: “Curgas ta sumamente satisfecho, ku den kolaborashon ku Pagafásil, nos a amplia puntonan di benta pa silinder di gas. Ku esaki nos ta brinda mas opshon na nos klientela na momento di hasi kompra di gas. Curgas manera semper lo sigui traha ku meta pa optimalisá nos servisio na komunidat”
Pagafásil ta keda bo punto di eskoho pa yega, paga i bai. Awor pa e silinder di gas di Curgas tambe! Pa mas informashon di tur punto di benta di Pagafásil por bishita www.pagafasil.net òf yama òf WhatsApp 5600045.


text:
ORANJESTAD, Aruba
Recientemente via diferente media di comunicashon y alavez rednan social nos por wak un wega cu ta wordo hunga door di hobennan, unda 3 mucha ta envolvi. 1 mucha para mey mey y e otro dosnan cada banda. Na momento cu e mucha mey mey bula e dosnan na banda ta hala e pia di esun mey mey cu e ta perde su balans y ta cai abou. Na momento cu e mucha aki cai, e lo por lastima su mes gravemente. Aki nos mester pensa cu e mucha por cai di tal manera cu e ta dal su cabez riba vloer cu consecuencia un lichte tot zware hersenschudding o den caso extremo e por ta hasta un golpi fatal.
Pesey mes como educador y politico mi ta urgi na nos mayornan pa papia cu nos yuinan tocante esaki y pone hopi enfasis riba e consecuencia cu esaki por tin pa e mucha.
Na mes momento mi kier a hasi e pregunta na nos minister di Ensenjanza, Minister A. Lampe, si e ta na altura di e tipo di wega asina aki, y si su ministerio ja caba a saka un alerta pa e scolnan na Aruba pa no tolera e tipo di weganan asina aki.
Y pa medio di su ministerio instrui scolnan pa incorpora charlanan pa consientisa nos hobenan riba nan comportashon y pa evita hunga weganan cu por tin consecuencia hororoso como resultado.
Esaki mi ta pidi tambe na cada schoolbestuur y cada cabesante di e difente scolnan aki na Aruba, pa nos tuma e wega akin a serio y conjuntamente traha na e parti preventivo.
Mi consejo personal, ban evita awe, pa no lamenta manjan.


text:
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
AÑA PASA
Aña pasa KLM a confirma cu nan lo a bay aumenta nan operacion na Aruba tambe. E biaha ey KLM a bay aumenta nan operacion cu 15 vuelonan adicional, es decir mas vuelo cu nan tabata tin planea pe inicialmente. Esaki a sosode durante e temporada di high season entre 15 di december cu 14 di januari.
EKIPO
E vuelonan a ser realisa cu un avion tipo A330-200, cu tin capacidad pa 268 pasahero. Cu esaki KLM a aumenta nan capasidad pa Aruba cu 4020 pasahero extra den e temporada di high season aña pasa y e aña aki pa winter. . Pa Aruba, esaki a nifica e potencial pa un crecemento adicional den turistanan Europeo atrabes di diferente conexion via Hulanda.
ORANJESTAD – Departamento di Asuntonan Economico, Comercio y Industria a base di informacion ricibi manera facturanan di importacion y gastonan relata na producion di webonan local a analisa y calcula e prijs nobo pa webo local, cu lo bira Afl. 6,65 pa un dozijn. Un aumento di Afl.1,02 pa dozijn. Asina e minister di economia a anuncia diamars, 6 di December. Mientrastanto Ee prijs nobo a drenta na vigor 5 december 2022, esta un dia prome.
(ADVERTORIAL)
ORANJESTAD - Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata aki di proyectonan tanto di mehoracion di producto como tambe proyectonan di desaroyo di producto. E proyectonan aki ta alinea cu e maneho nacional di turismo. Asina por bisa cu 90% di e gastonan di A.T.A. ta bay na mercadeo y di esaki entre 5% y 10% ta bay na nos producto turistico y e restante ta bay na mercadeo internacional.
ORANJESTAD - Awe, 5 di December 2022 pa 6or di atardi, sindicato FTA a yama un accion di protesta na El Gaucho Restaurant. Motibo di e protesta ta cu desde cu FTA a gana e referendum pa representa e personal na fin di Mei di e aña aki, no ta ricibiendo cooperacion di e empresa pa cu negociacion di un Contrato Colectivo di Trabao (CAO).
ORANJESTAD Vacation Rentals Professionals of Aruba (VRPA) ta sostene pa aplica room tax pa tur vacation rentals. Asina e asociacion cu a wordo funda na aña 2021 cu e meta pa defende e beneficionan di e industria di Vacation Rental na Aruba ta bisa diabierna. Segun e asociacion, nan ta den combersacion cu diferente stakeholders pa haci inicio na un etapa di colaboracion pa yega hunto na e mihor opcionnan pa profesionalisa e sector pa cumpli cu rekisitonan regulatorio. Ultimamente varios gremio ta pone enfasis riba e deber di vacation rentals pa cumpli cu impuesto, ta hopi importante na remarca cu ora ta papia di mercado di vacation rentals profesional, significa cu tur e companianan aki ta cumpli cu nan impuesto. VRPA ta sostene pa aplica room tax pa tur vacation rentals. VRPA ta den combersacion cu Departamento di Impuesto, AHATA y A.T.A. pa propone miho practicanan den regulacion incluyendo, cobransa, acuerdonan cu AirBnB y VRBO.
MIAMI – Aruba tin por lo menos 3 di e 23 miho resortnan all inclusive of cu ta ofrece un of otro tipo di servicio all inclusive segun un lista complia pa TripAdvisor y Expedia. Asina e portal di e canal di television mericano Today (di The Today show:red) ta raporta diabierna. E resortnan di Aruba cu a ‘make the list’, ta #5 Riu Palace Aruba, #10 Hilton Aruba Caribbean y #18 Aruba Marriott Stellaris Casino. Segun e lista, e hotelnan aki ta forma parti di e lista di 23 hotel cu ta ‘perfecto pa bo y bo famia’. Sigur un bon propaganda atrobe pa nos isla.


text:
BONEIRU.
KASO CALDERA.
OM BES:
*Medida ta nesesario na DROB*
Ministerio Públiko (OM) di Boneiru, Sint Eustatius i Saba (BES) ta haña ku gobièrnu di Boneiru mester tuma medida struktural na departamento di DROB (Ruimtelijke Ontwikkeling en Beheer), instansia di Entidat Públiko, pa para abusu ku ta tumando lugá einan. E manera ku tareanan na e instansia aki ta keda ehekutá ta habri kaminda pa kriminalidat ku ta mina (ondermijning) den e prosesonan atministrativo. DROB ta entre otro enkargá ku duna pèrmit i emití tereno.
OM BES a duna guia na un investigashon yamá “Caldera”. E investigashon a keda ehekutá pa Recherche Samenwerkingtseam (RST) i Rijksrecherche. Tabata trata di un investigashon na unda tabata sospechá dos kolaborador di e instansia ku a hasi nan mes kulpabel na froude i labamentu di plaka.
Den e investigashon a determiná ku den e servisio tabata tin enrikesimentu i arbitrariedat (verrijking en willekeur). Ya kaba den 2009 *Algemene Rekenkamer* a atvertí pa esaki. Tin pa años tambe kuentanan konosí di enrikesimentu i arbitrariedat.
Den e investigashon “Caldera” a konstatá esakinan tambe debidamente. Pa OM BES ta sigur ku tin abuso ta tuma lugá einan. Ta bon pa apuntá ku e investigashon penal tabata deliñá i a profundisá riba e sospecho ku a lanta kontra e dos kolaboradó, i no tabata intenshoná pa identifiká funshonamentu di e gerensia. Denter di e aspekto pa deliñá a bin konstatá sinembargo puntonan konkreto di abuso ku a ser deskribí den un rapòrt.
De e rapòrt di Rijksrecherche, den kual tambe a inkorporá resultadonan di e investigashon aki, a deskribí kon e situashon ta kondusí kon gobernashon i aktuashon di gobernashon ta ser miná.
Ora un tarea di gobièrnu no por ser ehekutá mas den interes públiko i ta solamente ta ser ehekutá pa interes personal, ta papia di mina. Esaki pues tambe por ta pa sirbi interes kriminal. Mina ta kondusí na na minamentu di pilarnan di un estado di derechi i konfiansa den un gobièrnu. Ta netamente pa esei ku kombatimentu di mina ta un prioridat haltu di Ministerio Públiko.
Enrikesimentu i arbitrariedat i otro komportamentu no-integro tabata posibel dor di un regulashon ku apénas ta funshoná i na kual tur kolaborador tin ku tene nan mes na dje. Banda di esei e kontrol riba atendimiento ta kompletamente insufisiente. No por papia di un sistema funshonal di asina yamá ‘checks and balances’. Dor di esaki na su turno abuso no a keda detektá miéntras ku mehorashon riba nivel di gobernashon no a keda reforsá.
Dor ku tin apénas regla pa ámtenar i e mandatario a bin konstatá e abusunan aki ku ta tuma lugá, pero no por a konstatá ku e reglanan a keda violá di un forma ku ta violá lei penal. A base di e resultadonan di e investigashon no por persiguí a base di komportashon den ehekushon di e funshon. Maske ku e komportamentu ta sosialmente i etikamente kondenabel.
OM ta haña ku a base di e rapòrt di Rijksrechercheta nesesario pa stipulá regla i maneho i tambe pa organisá mekanismonan di kontrol i pa atraé personal mas adekuá.
Den e rapòrt a inkorporá un lista di tereno(parsela) i situashonnan ku a bin dilanti den e investigashon di kual mandatarionan tin ku determiná si e ta legalisá òf ta para e abusunan konstatá. Ta trata por ehèmpel di konstrukshon sin pèrmit. A entrega e rapòrt na Bestuurscollege i lo keda entregá tambe na Konseho Insular.
OM te na e momentunan aki no por indiká si ta bin ku un kontinuashon di e investigashon, pero ke señalá sinembargo e nesesidat di akshon atministrativo i polítiko no ta dependé di esaki. Ounke ku no a konstatá hechosnan kastigabel den ehersé funshon di e sospechosonan, tin sí e sospecho di falsifikashon di dokumento den forma di nota komo persona privá un montante robes di kompra den un akta di notario. E persona envolví a akseptá pa esaki un kastigu di trabou (werkstraf). Ta bon pa apuntá ku relatando na e investigashon e no a atmití kulpabilidat na e parti di froude.
Kralendijk, 12 yüni 2018


text:
E sospechoso mes a admiti di a realisa cu el a haci malo
All Stories
ORANJESTAD (AAN): Diabierna mainta e homber L. di 66 aña di edad, a scucha Fiscal exigi 4 aña di prison p’e. Fiscal ta haya L. culpable cu entre 2005 y 2008,
El a worde libera riba Diabierna
ORANJESTAD (AAN): Diabierna mainta Fiscal a exigi 6 aña di prison pa e homber Z.R.T. (24),
Fiscal a usa ley di adulto contra e sospechoso di 17 aña
ORANJESTAD – E hombernan R.A.M. y S.J.P. a scucha Hues bisa cu nan ta culpable pa bende cocaina durante 1 aña.
A haya 15 luna di prison
Abogadonan mr. Sulvaran y mr. Mohamed --- *Polis a improvisa y traduci cosnan cu no ta cuadra cu e berdad


text:
KRALENDIJK – Konseho Insular di Entidat Públiko Boneiru kier pa pone den e akuerdo di gobernashon nobo di e gobièrnu nobo ku ta bai forma na Hulanda, ku ta bai stipulá mas pronto posibel un mínimo sosial pa Boneiru, Sint Eustatius i Saba, a base di e gastunan real i nesesario di kosto di bida. En espera di e proseso di tomo di desishon i implementashon mester duna siudadanonan ku tin mester di esei, un kompensashon karibense, ku kua nan por proveé den e kostonan di eksistensia.Esei ta e esensia di un moshon, ku riba inisiativa diElvis Tjin Asjoe, lider di frakshon di Movementu di Pueblo Boneriano (MPB), Konseho a aseptá unánime. Lo pone e moshon, kompañá di un yamada urgente, pa medio di un karta na konosementu di e formadó i e lidernan di frakshon ku ta trahando riba un akuerdo di gobernashon nobo.
Aktitut hulandes
E moshon ta kritiká e aktitut di Hulanda pa ku e poblashon di Hulanda Karibense. A base di e Deklarashon Universal di Derechonan Humano kada individuo tin derechi riba un nivel di bida, ku ta sufisiente haltu pa salú i bienestar di su mes i su famia i riba previshonnan den kaso di desempleo, malesa, invalides òf otro falta di medionan di eksistensia.Banda di esei gobièrnu hulandes, a base di Konstitushon hulandes, ta responsabel pa siguridat di eksistensia di su poblashon i hulandesnan ku no por proveé den nan eksistensia, i ku nan tin derechi riba asistensia di parti di gobièrnu.
Na 2017 e Komité pa Derechinan Ekonómiko, Sosial i Kultural di Nashonnan Uní a mustra Hulanda riba su obligashon relashoná ku e Tratado Internashonal pa derechinan ekonómiko, sosial i kultural i a bisa ku mester sòru pa tur habitante di Hulanda tin protekshon total i ta gosa di derechinan ekonómiko i sosial.
Violashon di e obligashon di kuido
Tòg gobièrnu hulandes a stipulá un mínimo sosial solamente pa e parti oropeo di Hulanda ku sumanan basá riba e gastunan nesesario di kosto di bida pa diferente kas di famia, ku ta fungi komo base pa suèldu mínimo i benefisio sosial. Hulanda sinembargo no ta stipulá un mínimo sosial pa Bonaire, Sint Eustatius i Saba basá riba e gastunan nesesario di kosto di bida. E argumento pa no stipulá un mínimo sosial pa miedu di su efekto di atrakshon i pa medio ku e relashon di kompetensia lo daña no tin sentido, segun e moshon. Esei hamas por ta argumento pa priva siudadanonan di derechinan fundamental riba siguridat di eksistensia i di tin un bida humano.
Hulanda ta apliká di e forma akí un diferensiashon sin argumento konvisente entre di un banda e parti oropeo di Hulanda i di otro banda Bonaire, Sint Eustatius en Saba den e parti karibense di Hulanda. Pa e motibu ei un gran parti di e poblashon di e tres islanan ta biba bou di e márgen di pobresa i no ta eksperensiá un nivel di biba adekuado. Asina Hulanda ta violá e obligashon di kuido ku imponé pa lei i trato desde 10 di òktober 2010 kaba.
Mehorashon marginal
No opstante ku gobièrnu hulandes a laga hasi investigashon di e kosto di bida riba e islanan, no ta tradusí e resultadonan di esei den stipulashon di un mínimo sosial, basá riba e gastunan nesesario di kosto di bida. Na su lugá ta deskribí asina yamá ‘ijkpunten’, ku e suèldu- i benefisionan sosial mester krese i alkansá. Esei te ku awor no a òf masha marginal a kondusí na mehorashon di e posishon di entrada i forsa di kompra di e poblashon di e islanan.
Asina Hulanda konsientemente ta mantené pa añanan kaba un trato desigual entre e poblashon na Hulanda oropeo i e poblashon di e parti karibense.
Mínimo sosial
Komo ku Konseho Insular no ta ferwagt ku e aktual gabinete demisionario ta bai kambia su maneho relashoná ku introdukshon di un mínimo sosial pa Hulanda Karibense mas, ta pidi e gobièrnu nobo ku ta bai forma pa mas pronto posibel eliminá e trato desigual di su siudadanonan na Hulanda Karibense i pa tòg introdusí un mínimo sosial basá riba kosto di bida real..


text:
E boda espectacular di Carlos Ponce y Karina Banda tabatin tras di cortina un ekipo, cu a encarga di a cumpli cu nan deseonan. E gran dia di Karina Banda y Carlos Ponce a bira realidad! E pareha manera nan a soña pa nan boda ta den un ‘bosque mágico’ acompaña di nan amigo- y famianan, cu a biaha te Valle de Bravo na Mexico pa celebra cada momento hunto cu e pareha.
E presentadora Mexicano y e actor Portoriqueño tabata kier pa nan celebracion ta maraviyoso, cu e decoracion den berde y blanco reflehando e idea di algo magico y esplendido den naturalesa. E tata di Karina a hib’e altar pa entreg’e na Carlos, ken a yega na e ceremonia acompaña pa su mama.
E shimis cu Karina a luci ta di Vade Blanco y su bouquet tabata di orkidia, unda 100 invitado tabata spera ancioso pa su yegada. Despues di e ceremonia, e pareha tabatin full un ekipo cu a encarga di cumpli nan deseonan y cu a planifica e boda minuut pa minuut pa e mustra manera un ‘cuento de hadas’.


text:
Diaranson anochi pa 8:10 central di polis ta wordo notifica di un atraco cu mester a caba di tuma lugar na un apartamento na Tanki Leendert. Na yegada di e patruya di polis por a compronde cu dos hende homber cu capuchon bisti y cara tapa full na preto a drenta e apartmento cu un arma di candela y atraca e pareha.
Nan a papia spaño. E atracodornan a bay cu 2 telefoon, 1 cadena di oro, 1 holoshi, un jabi auto mas $1500,- y afl 800,-.No por a wak den ki direccion nan por a huy.
Diferente unidad di polis a cuminsa cu e busceda pa cu e sospechosonan aki. Atraco Team a jega na e sitio, tambe polis technico y slachtofferhulp. Es cu sa algo of a mira algo jama e tiplijn di polis cu ta 11141.


text:
Kralendijk – Resientemente Water- en Energiebedrijf Bonaire N.V. (WEB) a hasi renobashon di su kurá na e planta di awa na Hato i a pone un obra di arte na memoria di Marlies van der Kouwe†.
Den e lunanan tras di lomba, WEB N.V. a hasi renobashon di e kurá ku ta pasa rondó di e planta di awa na Hato. Pa por a hasi esaki posibel, WEB mester a deshasí di un palu di indju ku tabata morto pa basta tempu kaba, pero tabata wantá ainda dor di e kurá ku tabata pasa rondo di dje. E palu aki tabata tin un balor sentimental pa e famianan di Marlies van der Kouwe† ku a pèrdè su bida e anochi di 20 pa 21 di sèptèmber 2008 na e sitio aki.
Teniendo kuenta ku e sitio aki tabata kaminda famianan a keda rekordá e defuntu, WEB N.V. a tuma kontakto ku mayornan di Marlies van der Kouwe† promé ku a deshasí di e palu. WEB N.V. a opta pa uza partinan di e tronkón pa traha un obra di arte na memoria di Marlies van der Kouwe.
Famianan ta agradesido na WEB pa e manera respetuoso ku a atendé ku konmemorashon di nan kerido Marlies.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Asina cu e peticion a drenta pa yuda pais bisiña Haiti cu donacion di aparato, LabHOH a duna inmediatamente e contesta afirmativo. Pues, dos aparato special di diagnostico, conoci como “Vitek Machine” cu ta identifica bacterianan di un ‘kweek’ y asina asisti na un tratamento p’e pashent a wordo prepara pa asina haci e bunita gesto aki. LabHOH a tuma e decision aki sin duda. Ta sali for di e punto di bista cu hunto por logra mas, door di no solamente comparti conocemento pero den e caso aki cu aparatonan specialisa di cuido cu ta aporta na un miho salud publico tambe pa paisnan den region.
Un tremendo donacion mirando cu e aparatonan aki ta esencial pa detecta y identifica varios bacteria p.e. di urina y asina aporta den e diagnosis di condicionnan di salud y asisti na trece solucion sea cu antibiotica of otro tratamento pe pashent.
E compania Farminpex Corsou na e momento ey tabata encarga cu upgrade di e aparato Vitek 2 modelo Compact pa un Vitek 2 modelo 60 PC pa departamento di microbiologia di LabHOH ora a ricibi un carta di St. Damien Children’s Hospital na Haiti cu a pidi ayudo. Nan a dicidi e ora ey di puntra LabHOH si ta dispuesto pa yuda cu’n donacion y e proceso a cuminsa cana.
E dos aparatonan aki tabata den proceso pa wordo cambio y lo no ta den uzo mas, pero sinembargo ta den bon condicion y sigur ta funciona pa diagnostico. Un mashin di balor grandi cu LabHOH ta contento cu por otorga na un otro Hospital den necesidad.
E prome paso den e proceso logistico ta decontaminacion. E mashinnan a wordo decontamina door di coleganan na departamento di electronico medico manera protocol ta dicta pa asina garantisa e calidad y estado di e aparato. Conhuntamento cu Farminpex a percura depues pa e parti logistico pa transporta e aparatonan prome pa Corsou y despues Farminpex Corsou a tuma over pa manda e mashinnan pa St. Damien Children’s Hospital na Haiti.
Un bunita gesto di parti di e departamento di microbiologia di LabHOH, cu ta acredita cu e standardisacion di ISO 15189: 2021 garantisando asina calidad y experticio, y brindando sosten na nos paisnan den region. LabHOH ta confia cu e aparato aki lo duna su fruto yudando e comunidad di Haiti cu diagnosis di salud.